Tindakan tegas pihak anjur demonstrasi berkaitan guna kalimah Allah
Oleh ASLIZA MUSA

12 Mac 2021, 3:21 pm
IPOH – Polis Diraja Malaysia (PDRM) memberi amaran akan mengambil tindakan tegas termasuk di bawah Akta Hasutan 1948 terhadap mereka yang mengadakan demonstrasi berhubung penggunaan kalimah Allah oleh orang bukan Islam.
Ketua Polis Negara, Tan Sri Abdul Hamid Bador menegaskan, tiada kompromi untuk penganjur mahupun peserta yang mengugut untuk turun beramai-ramai ke jalanan sekiranya kerajaan gagal bertindak berhubung isu tersebut.
Katanya, semua pihak dinasihatkan agar menghormati keputusan tersebut dan menggunakan saluran yang betul untuk mengemukakan bantahan.
“Saya beri amaran supaya hormati keputusan mahkamah, sekiranya kita tidak menghormati mahkamah maka hancur negara ini.
“Tenangkan diri dan berfikirlah secara waras. Kalau kita mahu mahkamah buat keputusan yang hanya menyebelahi kita, menepati citarasa kita, itu tidak adil.
“Biarlah mahkamah diberi kebebasan untuk membuat keputusan yang difikirkan tepat mengikut Perlembagaan. Sekiranya masih tidak berpuas hati, ada proses rayuan dan boleh juga bincang di Parlimen, buatlah undang-undang di sana,” katanya.

Beliau berkata demikian dalam sidang akhbar selepas Majlis Pemakaian Sayap Juruterbang dan Penutupan Rasmi Kursus ‘Private Pilot’s Licence (PPL)’ no 18 Siri 01/2019 di Auditorium Pangkalan Latihan Pasukan Gerakan Udara (PLPGU) di sini hari ini.
Turut hadir, Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Abd. Rahim Jaafar dan Ketua Polis Perak, Datuk Mior Faridalathrash Wahid.
Mengulas lanjut beliau berkata, PDRM tidak mahu menggunakan kekuatan Pasukan Simpanan Persekutuan (FRU) untuk tugas mengawal bantahan dalam tempoh Covid-19 kerana mereka sendiri digerakkan untuk sekatan jalan raya (SJR).
“Kita sedang berjuang dengan Covid-19 di mana FRU pun saya kerah untuk jaga SJR. Saya tidak mahu FRU digunakan untuk kawal demonstrasi. Saya perlukan kekuatan mereka untuk tugasan mengawal Covid-19.
“Jika mereka masih berkeras dan mahu bertindak secara fizikal, saya akan buat laporan polis dan ambil tindakan di bawah akta apa pun termasuk Akta Hasutan,” katanya.
Media semalam melaporkan kenyataan Ahli Majlis Tertinggi (MT) UMNO, Razlan Rafii yang memaklumkan umat Islam sedia turun ke jalanan sekiranya kerajaan gagal bertindak berhubung keputusan Mahkamah Tinggi membenarkan bukan Islam menggunakan kalimah Allah. – K! ONLINE


4,000 ahli farmasi disenarai penerima awal vaksin Covid-19
Oleh NOR IDAYU BOSRO

12 Mac 2021, 3:11 pm
PUTRAJAYA – Kira-kira 4,000 ahli farmasi komuniti di Malaysia bakal menerima suntikan vaksin Covid-19 dalam fasa pertama Pelan Imunisasi Kebangsaan Covid-19 (PICK).
Menteri Kesihatan, Datuk Seri Dr. Adham Baba berkata, perkara itu dipersetujui beliau dan Menteri Sains, Teknologi dan Inovasi, Khairy Jamaluddin Abu Bakar dalam Mesyuarat Jawatankuasa Khas Jaminan Akses Bekalan Vaksin Covid-19 (JKJAV) Bil 6/2021 yang diadakan semalam.
“Mesyuarat bersetuju untuk memasukkan ahli farmasi komuniti di dalam Kategori 2, Garis Panduan Penetapan Senarai Petugas Barisan Hadapan Bagi PICK.
“Kategori 2 ini merujuk kepada anggota petugas barisan hadapan yang terlibat dalam sektor kesihatan, agensi pertahanan, anggota keselamatan dan perkhidmatan penting,” katanya dalam kenyataan akhbar di sini hari ini.
Adham berkata, keputusan itu adalah susulan permohonan daripada Persatuan Farmasi Malaysia (MPS) dan Malaysian Community Pharmacy Guild (MCPG).
Sebelum ini, Presiden MPS, Amrahi Buang berkata, ahli farmasi wajar dipertimbangkan menjadi antara penerima vaksin Covid-19 memandangkan mereka juga terdedah kepada virus yang dibawa pelanggan dan pesakit yang berkunjung ke farmasi komuniti. – K! ONLINE


Joe Biden sasar 4 Julai AS bebas Covid-19
Oleh KOSMO!

12 Mac 2021, 3:08 pm
WASHINGTON – Presiden Amerika Syarikat (AS), Joe Biden berharap 4 Julai hadapan dapat diraikan rakyat negara itu sebagai tarikh mereka mula bebas daripada wabak Covid-19, lapor Badan Penyiaran British (BBC).
Sehubungan itu, katanya, beliau akan mengarahkan semua negeri agar mewajibkan vaksinasi kepada semua orang dewasa yang layak untuk menerima suntikan vaksin Covid-19 pada 1 Mei depan.
“Jika kita sama-sama laksanakannya, pada 4 Julai depan, kemungkinan anda, keluarga serta rakan-rakan dapat berkumpul dan menikmati barbeku di laman rumah selain meraikan Hari Kemerdekaan,” katanya dalam ucapan hari ini.
Ucapan disampaikan beliau itu tepat setahun setelah Covid-19 dikelaskan sebagai pandemik global.
Tambah Biden, rakyat AS bukan sahaja boleh menyambut Hari Kemerdekaan pada 4 Julai bahkan kebebasan daripada virus tersebut.
Sebahagian daripada rancangan memperkasakan program vaksinasi AS adalah dengan meningkatkan lokasi suntikan, selain membenarkan doktor veterinar dan gigi melakukannya. – Agensi


Abdul Azeez gagal batal 13 pertuduhan
Oleh NUZULSHAM SHAMSUDDIN

12 Mac 2021, 3:02 pm
KUALA LUMPUR – Bekas Pengerusi Tabung Haji, Datuk Seri Abdul Azeez Abdul Rahim gagal dalam permohonannya di Mahkamah Tinggi di sini hari ini untuk membatalkan 13 pertuduhan rasuah dan pengubahan wang haram yang dihadapinya.
Hakim Datuk Muhammad Jamil Hussin memutuskan demikian selepas berpuas hati bahawa semua pertuduhan yang dikemukakan adalah sempurna manakala pendakwaan terhadapnya dibuat berlandaskan undang-undang.
“Mahkamah turut berpuas hati bahawa pihak Surujanjaya Pencegahan Rasuah Malaysia (SPRM) telah melengkapkan siasatan manakala pemohon gagal membuktikan bahawa pertuduhan terhadapnya berniat jahat (mala fide),” katanya.
Dengan keputusan Mahkamah Tinggi itu,  sehubungan perbicaraan terhadap Abdul Azeez dijadual pada Isnin ini diteruskan di hadapan Hakim Mahkamah Sesyen Azura Alwi.
Ahli Parlimen Baling itu menghadapi sejumlah 13 pertuduhan berkaitan projek pembinaan lebuh raya dan naik taraf jalan raya di Kedah dan Perak iaitu melibatkan tiga pertuduhan menerima rasuah berjumlah RM5.2 juta dan 10 pertuduhan penggubahan wang haram.
Pertuduhan rasuah itu didakwa dilakukan di Bank CIMB cawangan Menara UAB, Jalan Tun Perak, di sini pada 8 Disember 2010, dan di Affin Bank Berhad, Setiawalk, Persiaran Wawasan, Pusat Bandar Puchong, Selangor pada 13 Jun 2017 dan 10 April 2018.

Bagi pertuduhan pengubahan wang haram, Abdul Azeez didakwa melakukan kesalahan itu di Lembah Klang antara 8 Mac 2010 dan 30 Ogos 2018. – K! ONlLINE


[VIDEO] Pasangan kekasih langgar polis didakwa
Oleh NUZULSHAM SHAMSUDDIN

12 Mac 2021, 2:58 pm
BANGI – Sepasang kekasih yang tular menaiki Perodua Alza melanggar anggota polis di parkir sebuah restoran makanan segera Selasa lalu, didakwa di Mahkamah Majistret Bandar Baru Bangi di sini hari ini.
Tertuduh Muhammad Asraf Zulkefli, 19, yang didakwa dengan dua pertuduhan mengaku salah  manakala kekasihnya Umiezatul Asyikin Nasrun,20, mengaku tidak bersalah atas dua pertuduhan sama bersubahat.
Kedua-duanya membuat pengakuan salah dan tidak bersalah itu selepas kesemua pertuduhan dibacakan secara berasingan di hadapan Hakim Effandi Nazila Abdullah yang bertindak sebagai Majistret.
Mengikut pertuduhan pertama, Muhammad Asraf didakwa telah menyebabkan kecederaan ke atas anggota polis Mohamad Amirul Yahya yang sedang menjalankan tugas di tempat letak kereta sebuah restoran makanan segera Seksyen 9, Bandar Baru Bangi di sini pukul 10.30 malam pada 9 Mac lalu.
Bagi kesalahan itu, pertuduhan dikemukakan mengikut Seksyen 332 Kanun Keseksaan yang memperuntukkam hukuman penjara maksimum tiga tahun atau dengan denda atau kedua-duanya jika sabit kesalahan.
Pertuduhan kedua, Muhammad Asraf didakwa telah melakukan khianat dengan sengaja merosakkan handle bar, ekzos, rim sukan (sport rim) dan nombor pendaftaran belakang motosikal milik anggota polis sama sehingga menyebabkan kerugian RM1,060 pada waktu, tarikh dan tempat sama yang didakwa mengikut Seksyen 427 Kanun Keseksaan.

Hukuman bagi seksyen itu memperuntukkan penjara tidak kurang setahun dan maksimum lima tahun atau dengan denda atau kedua-duanya jika sabit kesalahan.
Sementara itu, Umiezatul Asyikin turut didakwa atas dua pertuduhan sama yang mana kesalahan tersebut telah dilakukan hasil daripada persubahatan yang didakwa mengikut seksyen 109 Kanun Keseksaan yang memperuntukkan hukuman yang sama.
Terdahulu Timbalan Pendakwa Raya Muhd. Fauzan Mohd. Nor menawarkan jaminan RM10,000 terhadap tertuduh Muhammad Asraf sementara menunggu laporan sosial daripada Jabatan Kebajikan Masyarakat (JKM) dan jumlah sama turut ditawarkan kepada Umiezatul Asyikin.
Mahkamah kemudian membenarkan kedua-dua tertuduh masing-masing diikat jamin RM5,000 bagi kedua-dua pertuduhan dan menetapkan 12 April ini untuk sebutan semula kes.
Kelmarin media melaporkan tindakan sepasang kekasih melanggar anggota motosikal peronda ketika cuba melarikan diri daripada pemeriksaan di kawasan parkir restoran makanan segera, Seksyen 9, Bandar Baru Bangi di sini, awal pagi ini mengundang padah apabila mereka akhirnya ditahan.
Dalam kejadian itu menyebabkan seorang anggota cedera ringan selepas dilanggar pasangan berusia 20 tahun dan 19 tahun berkenaan.
Ketua Polis Daerah Kajang, Asisten Komisioner Mohd. Zaid Hassan berkata, pada awalnya, sepasukan anggota dari Balai Polis Baru Bangi sedang melakukan rondaan di kawasan terbabit kira-kira pukul 10.30 malam sebelum mereka terserempak sebuah kereta dengan enjin dihidupkan dalam keadaan mencurigakan di kawasan parkir itu.
Anggota terbabit menghampiri kereta berkenaan dan cuba membuat pemeriksaan dengan menyuluh serta mengetuk cermin kereta itu yang mana terdapat seorang lelaki dan wanita.
Sejurus selepas pasangan ini mengetahui kehadiran polis dan diarahkan keluar, lelaki itu terus memandu kereta dan cuba melarikan diri dengan melanggar motosikal serta seorang anggota yang berada di hadapan kereta berkenaan. – K! ONLINE


Kapasiti dua empangan di Pulau Pinang menurun
Oleh SAFINA RAMLI

12 Mac 2021, 3:18 pm
GEORGE TOWN – Perbadanan Bekalan Air Pulau Pinang (PBAPP) mengeluarkan amaran situasi bekalan air tahap satu di negeri ini bermula hari ini ekoran kapasiti efektif di Empangan Teluk Bahang dan Empangan Air Itam mencatatkan penurunan sejak 1 Januari lalu akibat musim kemarau.
Ketua Pegawai Eksekutif PBAPP, Datuk Ir. Jaseni Maidinsa berkata, dalam tempoh 1 Januari hingga semalam, kapasiti efektif Empangan Air Itam dan Empangan Teluk Bahang masing-masing telah menurun sebanyak 17.9 peratus dan 2 peratus kerana hujan tidak mencukupi untuk memulihkan pelepasan harian.
“Empangan Air Itam dan Teluk Bahang tidak penuh 100 peratus sejak 1 Januari kerana hujan tidak mencukupi pada tahun 2019 dan 2020.
“Pada kadar efektif setakat semalam (77.3 peratus) Empangan Air Itam mampu membekalkan air sehingga 75 hari, manakala Empangan Teluk Bahang (56.7 peratus) boleh membekalkan air sehingga 170 hari lagi,” katanya pada sidang akhbar di Empangan Air Itam di sini hari ini.
Kawasan perkhidmatan utama Empangan Air Itam adalah Air Itam dan Paya Terubong, manakala Empangan Teluk Bahang merangkumi kawasan Teluk Bahang, Batu Ferringhi dan Tanjung Bungah.
Menurut beliau lagi, PBAPP akan mencadangkan operasi pembenihan awan kepada kerajaan negeri bagi mencetuskan lebih banyak taburan hujan di kawasan empangan Teluk Bahang dan empangan Air Itam.

Katanya, operasi pembenihan awan sesuai dilaksanakan sekitar April depan ketika negeri ini memasuki musim peralihan monsun.
“Objektif utama pembenihan awan itu adalah bagi memastikan empangan Teluk Bahang dan empangan Air Itam dapat mencapai kapasiti efektif minumum 80 peratus menjelang Disember tahun ini,” katanya. – K! ONLINE


Ah long ugut aib peminjam di FB diberkas
12 Mac 2021, 3:14 pm
BALIK PULAU – Polis menumpaskan satu kegiatan sindiket pinjaman wang tanpa lesen atau ah long yang menggunakan kekerasan mengugut mahu mengaibkan mangsa dan keluarga dalam laman sosial selepas menahan dua suspek di Kulim, Kedah Selasa lalu.
Lelaki tempatan berusia 20 dan 24 tahun itu diberkas sepasukan polis dari Bahagian Siasatan Jenayah Komersil Ibu Pejabat Polis Daerah (IPD) Barat Daya kira-kira pukul 2.30 petang.
Turut dirampas dalam serbuan tersebut adalah beberapa keping sampul surat mengandungi salinan gambar kad pengenalan lebih 10 peminjam dengan tertera tulisan ‘Penipu Besar’, kad bank dan sekeping cek bernilai RM10,000.
Ketua Polis Daerah Barat Daya, Superintenden A. Anbalagan berkata, tangkapan dilakukan selepas pihaknya menerima laporan daripada seorang pengusaha sebuah syarikat penghantar barangan berusia 46 tahun pada 22 Januari lalu.
“Mangsa membuat pinjaman wang sebanyak RM30,000 yang diluluskan September tahun lalu, namun suspek hanya memasukkan RM24,900 ke dalam akaun bank mangsa.
“Mangsa juga telah membayar sebanyak RM31,700 dalam tempoh setahun sehinggalah pada 3 November lalu, dia tidak dapat bayar baki yang diminta suspek selain mendapat pengurangan sebanyak RM9,000 hasil persetujuan suspek,” katanya pada sidang akhbat di IPD Barat Daya di sini hari ini.

Anbalagan berkata, suspek bagaimanapun masih menghubungi mangsa untuk meminta baki pinjaman dan mengugut menganggu ahli keluarga mangsa.
Dalam pada itu, beliau berkata, siasatan lanjut mendapati sindiket terbabit menjalankan operasi dengan mengiklankan khidmat pinjaman wang menerusi Facebook dipercayai sejak empat tahun lalu.
“Suspek akan menularkan gambar peminjam yang gagal membayar pinjaman dalam media sosial dan mengedar gambar atau poster mangsa dengan tujuan mengaibkan mereka.
“Selain itu, sindiket itu yang beroperasi di beberapa negeri juga akan memberi wang pinjaman kepada mangsa dipercayai dengan menetapkan faedah yang tinggi,” katanya lagi.
Tambahnya, kedua-dua suspek direman sehingga hari ini untuk siasatan lanjut di bawah Seksyen 5(2) Akta Pemberi Pinjam Wang 1951. – K! ONLINE


Angkara berebut parkir, kaki seorang lelaki nyaris putus
12 Mac 2021, 3:04 pm
PETALING JAYA – Berebut parkir dan mabuk disyaki punca berlakunya pergaduhan melibatkan kira-kira 20 lelaki di Blok B Flat Impian Baiduri, Sungai Way di sini malam tadi.
Dalam kejadian sekitar pukul 11 malam itu, salah seorang lelaki nyaris putus kaki akibat ditetak dengan parang dalam pergaduhan besar itu.
Terdahulu, tular video pergaduhan sekumpulan lelaki tersebut di laman Twitter yang mana mereka menyerang antara satu sama lain, bahkan ada yang menggunakan parang.
Dalam kejadian itu, beberapa buah kereta dan motosikal milik penduduk yang diparkir di hadapan flat turut dirosakkan dan cermin juga dipecahkan.
Bahkan kesan darah milik mangsa yang cedera turut kelihatan di tangga kediaman tersebut hingga menyebabkan penduduk dalam ketakutan.
Menurut seorang penduduk yang enggan dikenali, kejadian itu dipercayai berlaku apabila salah seorang lelaki itu berebut parkir kenderaan.

Katanya, lelaki yang dalam keadaan mabuk itu mula naik angin hingga berlaku perbalahan besar.
“Bagaimanapun kejadian itu berakhir sebaik polis dari Balai Sungai Way tiba di kawasan flat berkenaan tidak lama kemudiannya,” ujarnya. – K! ONLINE


Penyeludup diberkas, 2,390 karton rokok dirampas
Oleh MOHAMAD FAHD RAHMAT

12 Mac 2021, 3:07 pm
KLUANG – Batalion 5 Pasukan Gerakan Am (PGA) merampas sejumlah 2,390 karton rokok seludup dan sebuah Proton Wira yang dianggarkan bernilai RM460,000 di Taman Mega Simpang Renggam, semalam.
Dalam kejadian kira-kira pukul 12 tengah hari itu, seorang lelaki tempatan berusia 42 tahun turut ditahan dengan pelbagai jenama tiada cukai kastam ditemui dalam kenderaan dan rumah suspek.
Pegawai Pemerintah BN PGA 5, Superintendan Dimin Awang berkata, penahanan itu susulan maklumat daripada orang awam dan risikan pihaknya sejak dua minggu lalu.
“Suspek dipercayai menjalankan perniagaan jualan rokok seludup ini secara kecil-kecilan dan polis menyerbu rumah dimiliki suspek dan menemui rokok berkenaan yang ditempatkan di dalam rumah dan Proton Wira miliknya.
“Suspek dipercayai mendapat bekalan rokok seludup berkenaan dari Kuala Lumpur dan untuk pasaran sekitar Simpang Renggam dan Kluang.
“Sama ada rokok ini diseludup dari negara jiran, kemungkinan itu masih dalam siasatan polis,” katanya ketika dihubungi hari ini.

Beliau berkata, tangkapan dan rampasan dibawa ke Ibu Pejabat Daerah (IPD) Kluang untuk tindakan lanjut dan kes disiasat di bawah Seksyen 135(1) Akta Kastam 1967.
“Kami menyeru kepada orang awam untuk terus menyalurkan maklumat kepada pihak polis bagi mengekang lambakan barangan kontraban,” katanya. – K! ONLINE


Curi duit bayar hutang ah long, berjudi
Oleh KHAIRUL MOHD. ALI

12 Mac 2021, 3:10 pm
JOHOR BAHRU – Polis berjaya menyelesaikan kes pecah masuk sebuah kilang di Taman Tan Sri Yaakob di sini kelmarin dalam tempoh tidak sampai 24 jam selepas seorang bekas pekerja kilang itu ditahan kerana disyaki terlibat dalam kegiatan jenayah itu.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, suspek yang berusia 59 tahun itu ditahan di Taman Daya, pada pukul 2.30 petang, semalam.
Menurut beliau, pihaknya menerima aduan berhubung kejadian itu oleh pemilik kilang pada pukul 6.30 petang, kelmarin.
“Pengadu yang berusia 50 tahun membuat laporan bahawa peti simpanan wang di kilang berkenaan telah dipecahkan dan kerugian dianggarkan sebanyak RM200,000.
“Bertindak atas maklumat, polis berjaya menahan seorang lelaki berusia 59 tahun yang merupakan bekas pekerja kilang berkenaan, sehari selepas kejadian,” katanya dalam satu kenyataan, di sini hari ini.
Tambah Dzulkhairi, hasil soal siasat mendapati, suspek mengaku telah mencuri wang sebanyak RM35,000 daripada kilang berkenaan.

“Berdasarkan soal siasat, suspek memberitahu telah menggunakan wang sebanyak RM25,000 untuk membayar hutang ah long.
“Manakala selebihnya telah digunakan untuk berjudi. Dalam masa sama, polis telah merampas sebuah telefon bimbit dan wang tunai sebanyak RM650 daripada suspek” ujarnya.
Dzulkifli turut memberitahu, pemeriksaan terhadap suspek mendapati bahawa suspek tidak memiliki sebarang rekod jenayah lampau manakala ujian air kencing turut mendapati negatif penyalahgunaan dadah.
“Suspek kini dikenakan tahanan reman selama tiga hari bermula hari ini manakala kes disiasat mengikut Seksyen 457 Kanun Keseksaan.
“Sehubungan itu, orang ramai dinasihatkan agar tidak menyimpan wang tunai dalam jumlah yang besar di kediaman mahupun premis perniagaan mereka,” ujarnya lanjut. – K! ONLINE


Google peringati pencipta pelitup muka asal Malaysia
Oleh KOSMO!

12 Mac 2021, 1:00 pm
LOS ANGELES, California – Google telah memberi penghormatan kepada ahli epidemiologi kelahiran Malaysia yang mencipta pelitup muka sekali gus menyelamatkan nyawa pada musim pandemik ini, lapor China Morning Post, semalam.
Pada Rabu lalu, Google Doodle memperingati Dr. Wu Lien-teh dengan memaparkan lukisan imejnya di halaman utama enjin carian mereka.
Tarikh 10 Mac 2021 juga merupakan ulang tahun ke-142 kelahiran mendiang.
“Pakai pelitup muka. Selamatkan nyawa,” tulis Google Doodle.
Menurut biografi di laman web Google, anak kelahiran Pulau Pinang itu mencipta topeng pembedahan yang dianggap pelopor topeng N95 sebagai tindak balas terhadap wabak Manchuria yang merebak di barat laut China pada 1910.
Ketika itu, kerajaan China melantik beliau untuk menyiasat mengenai penyakit tersebut dan ia berjangkit di antara manusia melalui pernafasan.

Berikutan itu, beliau telah menghasilkan topeng pembedahan khas dengan kapas, dan kain kasa serta menambah beberapa lapisan kain untuk menapis udara.
Beliau seterusnya menasihatkan orang ramai untuk memakai pelitup muka tersebut bagi mengelak daripada terkena jangkitan.
Pakar bedah yang juga penerima Hadian Nobel dalam bidang fisiologi itu turut bekerjasama dengan pemerintah China untuk menubuhkan stesen dan hospital kuarantin di negara itu. – Agensi


Solskjaer mahu Cavani kekal
Oleh KOSMO!

12 Mac 2021, 12:45 pm
MANCHESTER – Pengurus Manchester United, Ole Gunnar Solskjaer percaya penyerangnya, Edinson Cavani perlu membuat keputusan sama ada untuk kekal atau sebaliknya bersama pasukan itu musim depan.
Cavani menyertai United pada musim panas lalu dengan kontrak setahun dan pilihan untuk kekal setahun lagi tetapi bapanya, Luis mengeluarkan kenyataan bahawa anaknya itu tidak gembira di Old Trafford dan mahu menyertai Boca Juniors.
Bapa Cavani mendakwa, dia tidak selesa berada di England sejak menyertai United pada Oktober lalu dan mahu lebih dekat dengan keluarnya.
Bagaimanapun, Cavani memuat naik satu video menafikan dakwaan tersebut sebaliknya mengakui bahawa dia sangat bangga menyarung jersi United ketika ini.
Pemain antarabangsa Uruguay itu terlepas lima daripada enam aksi bersama United akibat kecederaan, namun Solskjaer dalam kenyataan mengakui berharap Cavani akan terus kekal bersama skuad kendaliannya.
“Edinson kini sedang fokus untuk kembali bersama kami, meningkatkan tahap kecergasannya semula.

“Setakat yang saya tahu, dia sangat bangga beraksi dengan United. Dia sentiasa berusaha untuk memberikan yang terbaik sepanjang berada di sini.
“Sama ada dia akan kekal atau sebaliknya, keputusan itu belum dibuat. Seperti yang saya selaku katakan, dia telah memberi sumbangan yang hebat untuk pasukan ini.
“Kami hanya mahu melihat dia kembali dan cergas untuk bersama pasukan. Dia melihat sendiri betapa pasukan ini menunjukkan peningkatan selepas kehadirannya,” kata Solskjaer. – AGENSI


Penang FC bukan lawan mudah – Aidil
Oleh KOSMO!

12 Mac 2021, 11:30 am
Oleh MOHD. RAFIE AZIMI
PENGENDALI Kedah Darul Aman FC (KDA FC), Aidil Sharin Sahak menjangkakan anak-anak buahnya tidak akan berdepan laluan mudah bagi mengutip tiga mata penuh menjelang aksi menentang Penang FC di Stadium Bandaraya Pulau Pinang malam ini.
Menurutnya, sebagai pendatang baharu Liga Super musim ini, Penang FC dilihat sentiasa bersungguh-sungguh bagi membuktikan kemampuan mereka.
“Bermain di gelanggang sendiri pastinya menjadikan Penang FC beraksi habis-habisan bagi mengutip mata penuh. Tetapi kami akan cuba melaksanakan segala yang dirancang.
“Kami bermain dua perlawanan persahabatan dengan mereka sebelum liga bermula di Stadium Darul Aman dan Stadium Negeri Batu Kawan sebelum ini.
Namun, saya tidak mahu banyak berbicara tentang mereka kerana mahu fokus kepada pasukan sendiri,” katanya ketika dihubungi di Alor Setar semalam.

Dalam dua perlawanan pra-musim melibatkan kedua-dua pasukan sebelum ini, KDA FC dan Penang FC terlebih dahulu terikat 1-1 di Stadium Darul Aman, Alor Setar sebelum Harimau Kumbang menang 3-1 ke atas skuad Hijau Kuning di Stadium Negeri Batu Kawan.
Sementara itu, penyerang berbisa KDA FC, Kpah Sherman memberitahu, dua perlawanan pramusim menentang Penang FC sebelum ini membantu mereka memahami corak permainan pasukan lawan.
“Dalam perlawanan persahabatan kedua itu, kami terlebih dulu menjaringkan gol dan berada di depan. Kemudian beberapa pertukaran dibuat dan akhirnya mereka mula membuat jaringan dan menewaskan kami.
“Itu cuma persiapan pramusim dan esok adalah pentas sebenar. Jadi kami perlu fokus sepanjang 90 minit dan berusaha sebaik mungkin bagi mendapatkan tiga mata penuh di tempat lawan,” katanya.


Perkampungan koko diwujud di Lipis
Oleh KOSMO!

12 Mac 2021, 12:10 pm
Oleh SALEHUDIN MAT RASAD
MARAN – Lembaga Koko Malaysia (LKM) akan mewujudkan Perkampungan Koko di Lipis pada tahun ini yang merupakan projek perintis dalam pembangunan industri komoditi negara.
Pengerusi Lembaga Pengelola LKM, Aliakbar Gulasan berkata, projek yang akan dilaksanakan dalam tempoh terdekat itu melibatkan pembangunan kawasan seluas 77 hektar termasuk 17 hektar tanah yang telah ditanam dengan koko di Senderut Lipis.
“Dalam merealisasikan hasrat ini LKM telah memilih 143 petani daripada kira-kira 5,000 penduduk di lebih lapan buah kampung tradisi di kawasan tersebut.
“Perkampungan koko ini akan dilengkapi pelbagai kemudahan infrastuktur untuk kemudahan peserta yang turut akan menjadikannya satu destinasi pelancongan pertanian baharu,”katanya pada Majlis Penyampaian Anugerah Perkhidmatan Cemerlang Cendera Kenangan Bakal Pesara di Pusat Penyelidikan dan Pembangunan Koko (PPPK) Jengka di sini, hari ini.
Yang hadir sama Ahli Dewan Undangan Negeri (ADUN) Jengka, Shahril Azman Abd.Halim; Timbalan Ketua Pengarah (Penyelidikan dan Pembangunan) LKM, Dr. Ahmad Kamil Mohd Jaaffar dan Pengurus Pusat PPPK Jengka, Dr. Roziya Osman.

Menurut Aliakbar, misi LKM ialah memperkasakan petani koko sedia ada disamping melahirkan kebih ramai petani baharu yang menjadikan komodoti itu sebagai sumber pendapatan utama.
Selain itu, beliau memberitahu LKM juga akan berusaha membuka ladang-ladang koko berskala besar dari semasa ke semasa berikutan permintaan tinggi koko mentah di pasaran tempatan.
“Pada masa sama LKM akan terus berusaha melahirkan lebih banyak usahawan koko yang dapat menghasilkan pelbagai produk coklat berbanding hanya 200 orang usahawan koko setakat ini,”katanya.
Sementara itu, beliau berkata, keluasan tanaman koko di Malaysia pada masa ini ialah kira-kira 5,018 hektar membabitkan 5,046 petani di seluruh negara.
Ujarnya, keluaran komoditi koko yang diredodkan pada 2020 ialah sebanyak 706 tan metrik dengan nilai komersial kira-kira RM5 juta. – K! ONLINE


Seludup 14 PATI warga Thailand guna bas persiaran
Oleh YATIMIN ABDULLAH

12 Mac 2021, 11:14 am
RANTAU PANJANG – Taktik licik sindiket penyeludup dengan menggunakan bas persiaran untuk mengangkut seramai 14 orang pendatang asing tanpa izin (PATI) wara Thailand ke negara ini gagal apabila mereka ditahan itu di sekatan jalan raya (SJR) Lalang Pepuyu di sini semalam.
Semua suspek ditahan oleh Agensi Kawalan Sempadan Malaysia (Aksem) Kelantan pada pukul 2.30 petang ketika menjalankan sekatan jalan raya di kawasan tersebut.
Komander Aksem Kelantan, Rusli Karim berkata, semua PATI ditahan pada pukul 2.30 petang ketika mereka dipercayai sedang dalam perjalanan menuju ke Perak.
Katanya, selain itu, Aksem turut menahan pemandu bas tersebut yang merupakan warga tempatan bagi membantu siasatan berhubung kegiatan penyeludupan orang.
“Sasatan awal mendapati, semua PATI itu dibawa masuk secara haram ke negara ini menggunakan sebuah pangkalan haram di Sungai Golok.
“Pemeriksaan terhadap semua suspek mendapati mereka memiliki pas lawatan yang sudah tamat tempoh dan masuk ke negara ini secara tidak sah,” katanya dalam satu kenyataan di sini hari ini.

Menurut Rusli, siasatan mendapati, 14 orang Pati itu akan dibawa ke Perak untuk bekerja dalam sektor perikanan di negeri tersebut.
Katanya, Aksem juga merampas bas persiaran yang digunakan untuk membawa 14 orang Pati itu dan kes diserahkan kepada Jabatan Imigresen Malaysia Negeri Kelantan untuk tindakan lanjut.
Katanya, semua Pati ditahan mengikut Akta Imigresen 1959/63 pindaan 2002 manakala pemandu bas pula disiasat di bawah Akta Antipemerdagangan Orang dan Antipenyeludupan Migran (Atipsom) 2007. – K! ONLINE


Risteena sah milik Isa Khan
Oleh SAIRUL ZAMRI MISRANI

12 Mac 2021, 12:53 pm
PETALING JAYA – Dengan sekali lafaz, pelakon Risteena sah bergelar isteri kepada Isa Khan dalam satu majlis sebentar tadi.
Pasangan itu selamat bernikah di Masjid Tuanku Mizan Zainal Abidin di Putrajaya kira-kira pukul 10.40 pagi tadi.
Pernikahan tersebut disiarkan secara langsung menerusi Intagram @project2pi selaku jurufoto rasmi perkahwinan.
Menerusi video tersebut, beberapa anggota keluarga dilihat hadir dalam majlis serba ringkas penuh dengan prosedur operasi standard termasuklah adik Risteena yang juga pelakon Ruhainies.
Sehingga kini, Kosmo! Online masih menantikan kenyataan rasmi daripada kedua-dua mempelai.
Sebelum ini, Risteena dan Isa merancang untuk mendirikan rumah tangga pada penghujung tahun lalu tetapi terpaksa menangguhkan hasrat murni tersebut berikutan penularan pandemik Covid-19 dan pelaksanaan Perintah Kawalan Pergerakan.

Pasangan selebriti itu mengikat tali pertunangan pada 23 November 2019 di Bali, Indonesia. – K! ONLINE


Sarawak United kekal merendah diri
Oleh KOSMO!

12 Mac 2021, 11:40 am
Oleh AZIZAN HASHIM
SARAWAK United FC enggan mendabik dada biarpun mencatat kemenangan besar 3-0 ke atas Perak FC II di Stadium Perak kelmarin sekali gus merakam kemenangan kedua pada saingan Liga Premier musim 2021.
Pengendali Sarawak United, E. Elavarasan enggan anak-anak buahnya dilabelkan setanding dengan gergasi Liga Super, Johor Darul Ta’zim (JDT).
“Tolong jangan samakan kami dengan JDT. Kami Sarawak United bukan JDT,” katanya apabila diajukan pandangan bahawa Sarawak ibarat JDT pada saingan Liga Premier pada sidang akhbar selepas perlawanan menentang Perak FC II di Ipoh.
Terdahulu, skuad The Golden Hornbill bimbingan Elavarasan berjaya membenam cabaran Bos Gaurus 3-0 sekali gus merekodkan kemenangan kedua pada saingan Liga Premier 2021 setakat ini.
Kejayaan Sarawak United turut dibantu oleh pemain ternama seperti Norshahrul Idlan Talaha, Mohd. Sharbinee Allawee Ramli, S. Chanturu, D. Christie Jeyaseelan, Tommy Mawat Bada, Sandro Da Silva hingga menyebabkan peminat menganggap Sarawak sebagai pasukan bintang musim ini.

Elavarasan berkata, beliau agak bimbang untuk menghadapi perlawanan menentang Perak II kerana waktu saingan dijadulkan sebelah petang.
“Kami biasa bermain sebelah malam di mana suhunya rendah sedikit. Kebimbangan saya juga kerana Perak menurunkan pemain muda dan berjaya menutup ruang.
“Tuan rumah mula memberi masalah kepada kami selepas Sergio Aguero dimasukkan pada separuh masa kedua. Apa yang saya harapkan adalah permainan pasukan perlu konsisten dalam dalam setiap perlawanan,” katanya.


City kembali selesa di puncak EPL
Oleh KOSMO!

12 Mac 2021, 11:45 am
MANCHESTER – Pengurus Manchester City, Pep Guardiola memuji prestasi yang dipamerkan oleh pasukannya untuk kembali berada di landasan kemenangan selepas berjaya menewaskan Southampton 5-2 dalam aksi Liga Perdana Inggeris (EPL) di Stadium Etihad awal pagi semalam.
Keputusan tersebut menyaksikan The Citizens memiliki jurang perbezaan 14 mata dengan seteru tradisi yang juga pencabar terdekat, Manchester United yang berjaya menang ke atas mereka pada saingan awal pagi Isnin lepas.
Kata Guardiola, cabaran yang diberikan oleh Southampton dalam usaha menyekat momentum pasukannya sangat hebat khususnya pada awal saingan dengan menguasai sebahagian besar perlawanan.
“Jika dinilai pada 25 minit pertama perlawanan, mereka adalah pasukan yang terbaik yang kami hadapi musim ini khususnya di laman sendiri. Barisan pemain saya langsung tidak mendapat bola dan pujian itu wajar diberikan kepada pengurus mereka, Ralph Hasenhuttl.
“Namun, saya akui perbezaan utama antara pasukan kami dengan mereka adalah pemain yang kami miliki boleh mengubah perlawanan pada bila-bila masa dan terbukti pada perlawanan malam ini.
“Kualiti pemain yang kami ada seperti Kevin De Bruyne, Riyad Mahrez dan Ilkay Gundogan berada dalam kelas tersendiri dan ketiga-tiga pemain ini berjaya menjaringkan gol ketika saat yang penting.

“Kini, saya sedar pasukan semakin hampir untuk kembali bergelar juara EPL jika kami berjaya mencatat enam lagi kemenangan. Namun, saya tidak mahu menjejaskan fokus pasukan dan lebih berminat untuk memberi tumpuan satu perlawanan ke satu perlawanan,” katanya.
City dijadualkan bertemu dengan Fulham pada aksi EPL di Stadium Craven Cottage awal pagi Ahad ini. – AGENSI


Pochettino punca PSG kekang Barca
Oleh KOSMO!

12 Mac 2021, 11:15 am
PARIS – Semangat yang diberikan oleh ketua jurulatih Paris Saint-Germain (PSG), Mauricio Pochettino selepas tamat separuh masa pertama menaikkan motivasi pasukan apabila berjaya menyingkirkan Barcelona daripada kancah Liga Juara-Juara Eropah dengan keputusan agregat 5-2 awal pagi semalam.
Pandangan tersebut disuarakan oleh kapten pasukan, Marquinhos selepas menyaksikan barisan pemain beraksi dengan begitu teruk pada babak pertama yang boleh memberi ruang buat pasukan gergasi La Liga itu meledak satu gol.
Sebagai rekod, PSG memiliki kelebihan 4-1 selepas menang pada aksi pertama di Camp Nou bulan lalu tetapi skuad The Catalan tidak berjaya mempamerkan keajaiban apabila hanya mampu meraih keputusan seri 1-1 pada saingan kedua itu.
Kata Marquinhos, rahsia utama pasukannya kembali mempamerkan aksi memberangsangkan adalah kerana Pochettino memberikan kata-kata pembangkit semangat bahawa pasukan memiliki kualiti untuk menewaskan Barcelona.
“Pada babak pertama kami beraksi dengan teruk kerana kelonggaran benteng pertahanan membuka banyak ruang buat pasukan lawan. Namun, segalanya berbeza pada separuh masa kedua selepas keyakinan yang diberikan oleh jurulatih,” katanya.
Sementara itu, Pochettino enggan mendabik dada sebaliknya lebih berminat untuk memuji aksi yang dipamerkan oleh penjaga gol, Keylor Navas yang berjaya menyelamatkan sepakan penalti yang dilakukan oleh kapten Barcelona, Lionel Messi. – AGENSI


[VIDEO] Beribu kenderaan terperangkap, SJR diperketatkan
Oleh KOSMO!

12 Mac 2021, 11:26 am
PETALING JAYA – Laluan trafik di Plaza Tol Sungai Besi Kuala Lumpur menghala ke pusat bandar hari ini sesak teruk ekoran pemeriksaan ketat anggota polis di Sekatan Jalan Raya (SJR).
Difahamkan, pemeriksaan ketat itu dilakukan selepas menerima arahan daripada Ketua Polis Negara yang mahu semua anggota memperketatkan kawalan di SJR bagi mengesan sebarang percubaan merentas negeri.
Tinjauan mendapati, kesesakan bermula pada pukul 9.30 pagi apabila trafik bergerak perlahan hingga ada berlaku kemalangan kecil kerana pemandu berhimpit-himpit tidak sabar untuk masuk ke lorong sebelum dan selepas plaza tol.
Keadaan lalu lintas di plaza tol tersebutFOTO: Ihsan Pengguna jalan raya
Hari ini, Kosmo! melaporkan Ketua Polis Negara, Tan Sri Abdul Hammid Bador mahu mengambil tindakan tegas terhadap Ketua Polis Negeri sekiranya terdapat pegawai dan anggotanya mengabaikan tanggungjawab semasa penugasan di SJR.
Ia ekoran beliau menerima banyak aduan mengenai anggota polis yang mengambil mudah tanggungjawab semasa melakukan kawalan di setiap SJR dan sempadan negeri. – K! ONLINE


Pelakon bogel tanda protes di majlis ‘Oscar Perancis’
Oleh KOSMO!

13 Mac 2021, 8:13 pm
PARIS – Seorang aktres sanggup berbogel di pentas pada majlis Anugerah Filem  Cesar di Perancis sebagai protes menuntut kerajaan negara itu  lebih aktif dalam menyokong aktiviti kebudayaan semasa musim pandemik Covid-19, lapor portal berita BBC hari ini.
Corinne Masiero, 57, memakai gaun ‘berdarah’ bersama  kostum keldai sebelum melucutkan pakaiannya  dalam acara setaraf anugerah  Oscar itu.
Masiero diundang ke majlis yang mengamalkan penjarakan sosial itu semalam  untuk menyampaikan anugerah kostum terbaik namun dia mengejutkan hadirin dengan tindakannya.
Bahagian belakang badannya yang terdedah tertera tulisan bermaksud ‘Tiada budaya, tiada masa depan’.
Dia turut menulis slogan lain di pinggulnya yang ditujukan kepada Perdana Menteri Perancis, Jean Castex berbunyi: ‘Pulangkan semula seni  Jean’
Pelakon dan pengarah lain turut menyuarakan tuntutan serupa semasa acara berprestij itu berlangsung.

Dalam pada itu, panggung wayang di Perancis telah ditutup selama tiga bulan berikutan pandemik koronavirus. – Agensi


JDT berpesta gol di Shah Alam
Oleh MUHAMAD ARDIE PUTRA SUHAIMI

13 Mac 2021, 11:34 pm
PETALING JAYA – Kecederaan yang menimpa pemain sensasi, Safawi Rasid pada awal saingan tidak menjejaskan rentak Johor Darul Ta’zim (JDT) untuk meraih kemenangan bergaya 4-0 ke atas UiTM FC pada aksi Liga Super sebentar tadi.
Pada aksi di Stadium UiTM, Shah Alam itu, skuad Harimau Selatan menerima tamparan hebat apabila khidmat Safawi terpaksa dilupakan seawal minit ke-8 kerana mengalami kecederaan serius dan digantikan dengan Arif Aiman Hanapi.
Situasi tersebut ternyata tidak menjejaskan momentum JDT apabila Arif berjaya menjaringkan gol pembukaan pada minit ke-11 disusuli dengan ledakan Gonzalo Cabrera berselang empat minit kemudian.
Skuad kendalian Benjamin Mora itu bertambah garang pada babak kedua selepas penyerang import, Bergson da Silva meledak gol ketiga pada minit ke-80.
Pesta gol JDT berakhir apabila pemain tengah, Syamer Kutty Abba bijak menyudahkan peluang pada masa kecederaan sekali gus menyaksikan keputusan 4-0 kekal sehingga tamat perlawanan.
Sementara itu, di Stadium MB Petaling Jaya, Selangor FC hanya mampu meraih keputusan seri 1-1 ketika bertemu Kuala Lumpur City FC (KL City).

Di Stadium Likas, Kota Kinabalu, Sabah FC gagal memanfaatkan peluang beraksi di laman sendiri apabila tewas kepada Petaling Jaya City (PJ City) dengan keputusan 0-1.
Bagi aksi di Stadium Hang Jebat, Melaka, pasukan Sri Pahang berjaya meraih mata pertama musim ini selepas mengikat pasukan Melaka United dengan keputusan seri 0-0. – K! ONLINE


Tanggungjawab New Zealand sokong komuniti Islam -Jacinda Ardern
Oleh KOSMO!

13 Mac 2021, 8:01 pm
WELLINGTON – Perdana Menteri New Zealand, Jacinda Ardern berkata bahawa negaranya mempunyai kewajipan untuk menyokong komuniti Islam, lapor agensi berita AFP hari ini.
Beliau berkata demikian ketika berucap sempena ulang tahun kedua memperingati serangan masjid di Christchurch.
Seramai 51 orang terbunuh manakala puluhan yang lain cedera dalam serangan bersenjata di dua masjid di Christchurch pada 15 Mac 2019.
Beratus-ratus orang menghadiri upacara penuh emosi itu yang dikawal ketat anggota keselamatan.
Temel Atacocugu yang ditembak sembilan kali pada muka, kaki dan tangan menangis semasa mengingat detik dia menunggu untuk dirawat bersama bapa kepada kanak-kanak berusia tiga tahun, Mucaad Ibrahim yang turut terkorban dalam tragedi itu.
“Saya menjalani tujuh pembedahan utama dan masih banyak pembedahan perlu ditempuhi pada masa depan. Banyak peluru masih berada dalam badan saya dan saya akan membawanya untuk sepanjang hayat,” katanya.

Ardern yang dipuji secara meluas kerana menunjukkan sifat belas kasihan kepada mangsa dan ahli keluarga mereka berkata, ‘walaupun mereka memiliki kuasa penyembuhan’ ia tidak akan mampu mengubah perkara yang telah terjadi.
“Lelaki, wanita dan kanak-kanak telah dibunuh dalam tindakan ganas. Kata-kata tidak akan dapat melenyapkan ketakutan komuniti Muslim.
“Tragedi itu sepatutnya mendorong kita untuk menjadi ‘bangsa yang lebih inklusif, berbangga dengan kepelbagaian kita dan jika diminta, mempertahankannya dengan teguh,” katanya.
Semasa upacara peringatan itu, anggota-anggota polis lengkap bersenjata ditempatkan di luar lokasi majlis tersebut. – Agensi


Hamidin bakal lepas jawatan Presiden MFL
Oleh MUHAMAD ARDIE PUTRA SUHAIMI

13 Mac 2021, 7:30 pm
ENGGAN konflik kepentingan peribadi timbul menjadi punca Presiden Persatuan Bola Sepak Malaysia (FAM), Datuk Hamidin Mohd. Amin membuat keputusan untuk melepaskan jawatannya selaku Presiden Liga Bola Sepak Malaysia (MFL) tidak lama lagi.
Keputusan itu dibuat oleh Hamidin sejurus diumumkan menang tanpa bertanding sekali gus mengekalkan jawatan tertinggi badan induk bola sepak negara itu pada Kongres FAM ke-57 di Putrajaya semalam.
Kata Hamidin, tempoh hampir dua tahun menggalas tugas selaku Presiden MFL sudah cukup buatnya untuk menerajui badan penganjur Liga Malaysia (Liga M) itu selain percaya akan ada pucuk pimpinan baharu yang lebih berkaliber selepas ini.
“Saya enggan dilabel sebagai tamak kuasa sekali gus menyebabkan isu konflik kepentingan peribadi juga timbul apabila memegang jawatan Presiden FAM dan Presiden MFL pada masa yang sama.
“Justeru, saya mengambil keputusan untuk melepaskan jawatan sebagai Presiden MFL pada Kongres MFL yang akan datang tetapi perlu membuat penstrukturan dalaman terlebih dahulu.
“Saya percaya ini adalah langkah yang tepat kerana pasukan bola negara juga sudah berpisah daripada FA (persatuan negeri) ke FC (kelab) dan situasi yang sama juga perlu dibuat diperingkat MFL serta FAM.

“Saya pasti akan ada individu yang lebih layak untuk menerajui pucuk pimpinan MFL selepas ini tetapi saya boleh sahkan individu terbabit bukan dalam kalangan Exco FAM sedia ada,” katanya pada sidang akhbar semalam.
Hamidin telah menggalas jawatan Presiden MFL selepas Tunku Mahkota Johor, Tunku Ismail Sultan Ibrahim melepaskan jawatannya selaku Pengerusi MFL pada September 2019.


KUFC terus pamer taring
Oleh YATIMIN ABDULLAH

13 Mac 2021, 11:37 pm
KOTA BHARU – Kelab Bola Sepak Kelantan United (KUFC) terus mempamerkan taring dengan melakar kemenangan kedua selepas menewaskan Perak II FC 2-1 pada aksi Liga Perdana di Stadium Sultan Muhammad IV di sini sebentar tadi.
Pada perlawanan itu, pemain import KUFC dari Gambia Gassama Alfusainey mencipta rekod jaringan terpantas saingan Liga Malaysia (Liga M) musim ini apabila meledak gol pertama ketika aksi baru berlangsung selama 36 saat.
Gol pantas itu berpunca dari hantaran daripada Mohd. Badhri Radzi sebelum Gassama tenang merembat bola itu ke gawang gol Perak II FC.
Tuan rumah terus bernafsu untuk menambah jaringan, namun barisan pemain kendalian Syamsul Mohd. Saad tenang mematahkan setiap serangan KUFC yang diketuai oleh Gassama.
Bersambung babak kedua, KUFC bermula garang apabila menambah jaringan kedua menerusi pemain sayap lincah, Mohamad Amirul Shafiq Che Soh yang tidak dikawal pada minit ke-50.
Lapan minit berselang, Perak II FC menghukum KUFC dengan merapatkan jurang jaringan menjadi 1-2 pada minit ke-58 menerusi Muhamad Alif Zikri Zaini Anuar.

Minit ke-81 Gassama sekali lagi tidak dikawal dalam kawasan kotak penalti, namun gagal memanfaatkan peluang terhidang apabila tandukkannya sekadar mengegar tiang gol sebelah kiri Perak II FC.
Keputusan 2-1 kekal sehingga ke wisel penamat perlawanan. – K! ONLINE


Liridon buat debut bersama Newcastle Jets
Oleh MUHAMMAD ZUHAILY BADLISHAH

13 Mac 2021, 8:00 pm
BINTANG naturalisasi Malaysia, Liridon Krasniqi muncul pemain pertama negara membuat penampilan dalam saingan Liga Australia selepas diturunkan beraksi bersama kelabnya, Newcastle Jets.
Liridon, 29, yang mendapat kerakyatan Malaysia pada Februari tahun lalu, masuk sebagai pemain gantian menggantikan Angus Thurgate dalam minit ke-85 sewaktu Newcastle tewas 1-2 kepada Sydney FC di Stadium Netstrata Jubilee petang tadi.
“Liri (Liridon) sudah berlatih selama tiga minggu. Dia seorang pemain yang berbeza kerana memiliki skil kemahiran tersendiri,” kata ketua jurulatih Newcastle, Craig Deans sebelum aksi menentang Sydney baru-baru ini.
Bagaimanapun, kemasukan pemain tengah pinjaman daripada Johor Darul Ta’zim (JDT) itu tidak dapat banyak membantu Newcastle biarpun kelab tersebut memegang 58 peratus penguasaan permainan berbanding Sydney.
Dalam aksi itu, Newcastle berjaya membuka tirai jaringan terlebih dahulu menerusi Luksa Prso pada minit ke-21 sebelum Sydney bangkit menyamakan kedudukan melalui Milos Ninkovic pada minit ke-64.
Hasrat Newcastle untuk meraih sekurang-kurangnya satu mata tidak kesampaian apabila Sydney berjaya meledak gol kedua sekali gus menjadi jaringan kemenangan perlawanan menerusi Alex Wilkinson ketika aksi berbaki 10 minit sebelum tamat.

Selain Liridon, dua lagi tonggak Harimau Malaya, Brendan Gan yang kini mewakili Perak FC dan bek kanan JDT, Matthew Davies masing-masing pernah beraksi dalam kancah liga negara berkenaan tetapi ketika itu mereka berdua masih memegang pasport Australia.
Sebagai rekod, Brendan pernah mewakili Sydney dari 2008 hingga 2011, manakala Davies menyarung jersi Perth Glory selama dua musim dari 2013 hingga 2015. – K! ONLINE


Doakan saya – Nabila Razali
Oleh NUR EMIRA SAIZALI

13 Mac 2021, 7:44 pm
PETALING JAYA – Debaran kian terasa. Media sosial hari ini khususnya Twitter mula dibanjiri dengan ramalan-ramalan netizen tentang karya yang bakal dinobatkan sebagai lagu terbaik Anugerah Juara Lagu ke-35 (AJL35) esok.
Antara lagu yang diramal netizen bakal dinobatkan sebagai juara ialah Peluang Kedua hasil ciptaan Hael Husaini dan MFMF.
Penyanyinya, Nabila Razali ketika dihubungi Kosmo! Online memberitahu, dia tidak meletakkan sebarang harapan untuk memenangi pertandingan berprestij tersebut.
“Alhamdulillah, sebagai pendatang baru, saya tidak meletakkan sebarang harapan tinggi pada malam persembahan esok.
“Secara peribadi, saya hanya melunaskan tanggungjawab yang telah diberikan oleh pencipta lagu. Semoga segalanya berjalan lancar esok,” katanya kepada Kosmo! Online hari ini.
Ramai meramalkan Peluang Kedua bakal dinobatkan sebagai lagu terbaik AJL35 esok.
Dalam pada itu, pemilik nama lengkap Nur Nabila Mohd Razali, 29, itu juga tidak mendedahkan dengan lanjut tentang persembahannya esok.

“Kejutan? Kenalah tunggu malam esok.
“Satu benda yang saya harapkan ialah dapat sampaikan lagu Peluang Kedua dengan sebaik mungkin, Insya-Allah,” ujarnya.
Terdahulu, Nabila mengambil keputusan untuk tidak membuat persembahan ketika Separuh Akhir Muzik-Muzik ke-35 (SFMM35) atas nasihat doktor kerana mengalami masalah pada bahagian peti suara.
AJL35 esok yang bakal berlangsung di Auditorium Majlis Bandaraya Shah Alam dalam norma baharu tanpa kehadiran penonton ekoran pandemik Covid-19. – K! ONLINE


Asid akrilik tumpah dalam makmal kimia USM
Oleh NOOR HASLIZA NUSI

13 Mac 2021, 8:15 pm
GEORGE TOWN – Sebanyak 50 mililiter asid akrilik dilaporkan tertumpah di atas lantai dalam sebuah bilik makmal di Pusat Pengajian Sains Kimia Universiti Sains Malaysia (USM) di sini petang tadi.
Kejadian kira-kira pukul 3 petang itu bagaimanapun tidak membabitkan sebarang kecederaan atau kemalangan jiwa.
Pegawai Operasi dari Balai Bomba dan Penyelamat Jalan Perak, Fairol Mahazi Malek berkata, pihaknya menerima panggilan berhubung kejadian itu pada pukul 3.28 petang.
Menurutnya, sebaik tiba di lokasi kejadian, pihaknya mendapati satu bekas mengandungi asid akrilik tertumpah di atas lantai dan operasi tersebut turut mendapat bantuan anggota Pasukan Khas Bahan Kimia Berbahaya (Hazmat).
“Tindakan anggota adalah dengan membuat pengungsian pada bangunan makmal berkenaan dan kerja-kerja pembersihan dilakukan dengan mengumpulkan sisa-sisa bahan tersebut.
“Seterusnya dimasukkan ke dalam sebuah bekas khas serta membuat pembersihan di kawasan yang tercemar dengan menggunakan Soda Ash dan melakukan pengudaraan,” katanya di sini hari ini.

Beliau berkata, operasi tamat sepenuhnya pada pukul 5 petang. – K! ONLINE


Kontraktor dicekup longgok sampah haram waktu Subuh
Oleh DIYANATUL ATIQAH ZAKARYA

13 Mac 2021, 10:06 pm
MELAKA – Intipan penguat kuasa selama empat hari di Kampung Padang Siapong, di Krubong di sini, membuahkan hasil apabila berjaya mencekup dalang yang membuang sampah domestik secara haram di kawasan tersebut, pagi tadi.
Dalam serbuan kira-kira 6.30 pagi itu, seorang pemandu lori dan kelindan berusia 30-an dicekup penguat kuasa Perbadanan Pengurusan Sisa Pepejal dan Pembersihan Awam (SWCorp) ketika sedang memunggah muatan sampah domestik yang dibawa.
Pengarah SWCorp, Khairuladha Ab. Mutalib berkata, sepasukan penguat kuasa telah membuat beberapa siri intipan di lokasi seawal pukul 3 pagi selepas mengesan kegiatan pembuangan sampah haram di lokasi.
“Dalam intipan kali keempat, kita akhirnya berjaya menahan sebuah lori dipandu seorang lelaki dan kelindan yang dipercayai dalang kegiatan pembuangan sampah haram di kawasan itu.
“Kita juga telah menyita lori tersebut bagi membantu siasatan di bawah Seksyen 71(1) Akta Pengurusan Sisa Pepejal dan Pembersihan Awam (Akta 672),”katanya ketika dihubungi di sini, hari ini.
Katanya, hasil siasatan awal pihaknya percaya kedua-dua lelaki tersebut merupakan pekerja dari syarikat kontraktor dan telah melakukan aktiviti tersebut sejak sebulan lalu.

“Kita bagaimanapun masih melakukan siasatan lanjut berhubung jumlah pembuangan sampah yang dilakukan kontraktor ini.
“SWCorp ingin mengingatkan agar semua pihak mematuhi peraturan ditetapkan kerana jika sabit kesalahan, tertuduh boleh didenda tidak kurang RM10,000 dan sehingga RM100,000 atau penjara minimum enam bulan hingga lima tahun atau kedua-duanya sekali,” katanya. – K! ONLINE


JDT II jinakkan Kucing City FC 3-1
Oleh MOHAMAD FAIZAL HASHIM

13 Mac 2021, 11:40 pm
JOHOR BAHRU – Pasukan Johor Darul Ta’zim II (JDT II) meraih kemenangan pertama dalam saingan Liga Perdana pada musim ini selepas menjinakkan pasukan Kuching City FC 3-1 di Stadium Tan Sri Hassan Yunos Larkin malam ini.
Skuad Harimau Selatan itu mempamerkan kebangkitan setelah ketinggalan satu gol pada babak pertama perlawanan.
Penyerang import, Hudson Dias De Jesus menjaringkan gol pembukaan dengan menyempurnakan sepakan sudut yang diambil kapten, Joseph Kalang Tie pada minit ke-21.
Pada minit ke-30, Mohamad Rafiefikri Mohd. Rosman hampir menghadiahkan gol penyamaan buat pasukan tuan rumah namun tandukannya sedikit tersasar.
JDT II hanya memerlukan tiga minit sebaik babak kedua bersambung bagi mendapatkan gol penyamaan hasil jaringan kapten Nicolas Fernandez pada minit ke-48.
Hantaran rendah bek kanan Muhammad Nafizuddin Muhamad Fauzi yang gagal disekat pertahanan Kuching City dimanfaatkan Fernandez yang melepaskan rembatan deras menerjah gawang lawan melepas kawalan penjaga gawang, Mohd. Iqbal Mohd. Suhimi.

Jaringan tersebut memberi tonik buat pasukan kendalian Rafael Sanchez untuk terus mengasak kubu lawan hingga memperoleh gol kedua perlawanan pada minit ke-51.
Muhamad Feroz Baharudin membuat larian ke dalam kotak penalti pasukan lawan bagi menyambut hantaran lintang Muhammad Syazwan Andik Mohd. Ishak dengan menanduk masuk.
Tersentak dengan jaringan tersebut, pasukan pelawat kembali mengatur serangan bagi memburu gol penyamaan.
Penyerang import, Bryan Anicezio hampir menyamakan kedudukan pada minit ke-65 namun rembatannya dari jarak dekat sekadar singgah ke tiang gol lawan.
Pasukan JDT II terus melebarkan kedudukan apabila Muhamad Feroz menjaringkan gol kedua peribadinya menanduk masuk sepakan sudut yang diambil Fernandez pada minit ke-77. – K! ONLINE


Master cemerlang, Hawa Rizwana pernah hampir putus asa
Oleh MOHAMMAD SHAHEMY AZMI

13 Mac 2021, 6:41 pm
PETALING JAYA – Laman Instagram pengacara dan personaliti TV, Hawa Rizwana dibanjiri ucapan tahniah daripada rakan-rakan artis dan pengikutnya selepas berjaya menamatkan pengajian pada peringkat Ijazah Sarjana Komunikasi Massa di Universiti Teknologi Mara (UiTM) dengan memperolehi keputusan cemerlang.
Menerusi hantaran tersebut, Hawa atau nama sebenarnya Hawa Rizwana Ahmad Redzuan, 26, berkongsi slip keputusan peperiksaannya dengan memperoleh Purata Nilai Gred Kumulatif (CGPA) sebanyak 3.78.
Hawa ketika dihubungi Kosmo! Online memberitahu, dia berasa gembira dan bersyukur kerana segala pengorbanannya selama ini berbaloi.
Hawa berjaya menamatkan pengajian pada peringkat Ijazah Sarjana Komunikasi Massa di UiTM dengan memperolehi keputusan cemerlang.
“Alhamdulillah saya sangat gembira dan bersyukur walaupun sebenarnya hampir pernah berputus asa untuk meneruskan pengajian,” ujarnya.
Menurut Hawa, dia pernah berasa tertekan untuk fokus dalam dua bidang iaitu sebagai akademik dan karier sepenuh masa kerana bergelut dengan jadual kerja yang padat.
Ujar personaliti kelahiran Illinois, Amerika Syarikat itu, kerjaya sebagai wartawan dan pembaca berita memerlukan komitmen tanpa mengira waktu.

“Kelas seminggu ada tiga kali dari pukul 6 petang hingga 9 malam. Kalau perlu baca berita untuk slot Buletin Utama, saya terpaksa ganti pada waktu lain.
“Lama kelamaan, saya rasa tertekan sampai terbawa-bawa ke tempat kerja,” katanya.
Selepas berfikir dan berbincang dengan keluarga, Hawa akhirnya mengambil keputusan untuk meletakkan jawatan sebagai wartawan sekitar tahun 2019 ketika berada di semester kedua.
Bagaimanapun, permohonannya untuk berhenti kerja tidak diluluskan dan Hawa telah diberikan cuti tanpa gaji.
Selepas diberikan pelepasan, Hawa memberikan fokusnya 100 peratus untuk menamatkan pengajian dan akhirnya berjaya menamatkan pengajiannya selama dua tahun.
Ditanya tentang perancangannya untuk menyambut pengajian ke peringkat Doktor Falsafah (PhD), Hawa tidak menolak perancangan tersebut jika diizinkan Allah SWT.
“Sebenarnya ketika menyambung peringkat Ijazah Sarjana, saya kata dalam diri cukuplah setakat ini sebab melalui kesukaran untuk menghabiskannya.
“Tetapi bila dah selesai, rasa seronok pula untuk belajar,” katanya.
Menjengah ke ruangan komen, ramai rakan-rakan artis menitipkan ucapan tahniah seperti pelakon Elvina Mohamad, uyaina Arshad, Sufian Suhaimi, Haiza dan penyanyi nombor satu negara, Datuk Seri Siti Nurhaliza.
Hawa dalam pada itu turut memberikan nasihat kepada mana-mana individu yang berhajat menyambung pengajian sambil bekerja supaya jangan mudah untuk berputus asa.
“Sesiapa pun boleh sambung belajar asalkan ada kemampuan dan minat. Paling penting ialah sokongan daripada daripada keluarga dan rakan-rakan,” kata Hawa yang memiliki wajah iras seperti Neelofa itu. – K! ONLINE


Lelaki maut ditikam botol arak
13 Mac 2021, 6:16 pm
PETALING JAYA – Seorang lelaki warga tempatan maut dalam satu kejadian pergaduhan selepas badan ditoreh dan ditikam dengan botol arak di sebuah lorong di Jalan Telawi 2 berhampiran dengan pusat beli-belah, awal pagi tadi.
Dalam kejadian kira-kira pukul 1 pagi itu, mangsa yang berusia 28 tahun tersebut bersama rakannya berusia 30 tahun baru sahaja minum minuman keras di sebuah kedai berhampiran.
Ketua Polis Daerah Brickfields Asisten Komisioner Anuar Omar berkata, ketika dalam perjalanan menuju ke tempat letak kenderaan, mangsa dan rakannya telah berjumpa dengan kumpulan suspek sebelum berlaku pergaduhan.
“Mangsa telah ditoreh pada bahagian badan menggunakan pisau dan ditikam dengan botol arak oleh suspek. Mangsa yang cedera itu telah melarikan diri ke arah pusat beli-belah tersebut sebelum terjatuh di hadapan sebuah kedai.
“Mangsa kemudiannya telah dibawa ke Perubatan Universiti Malaya (PPUM) oleh rakannya dan disahkan meninggal dunia ketika menerima rawatan,” katanya dalam satu kenyataan di sini hari ini.
Terdahulu, tular di media sosial yang memaparkan rakaman video berdurasi 38 saat membabitkan pergaduhan antara dua kumpulan di sebuah lorong berhampiran dengan pusat beli-belah, awal pagi tadi.

Mengulas lanjut, motif kejadian dipercayai akibat dendam antara mangsa dan suspek.
“Polis telah mengenalpasti lima orang suspek dan usaha mengesan mereka sedang giat dijalankan.
“Sementara rakan mangsa yang mengalami kecederaan parah pada bahagian muka masih dirawat di Hospital Kuala Lumpur,” jelasnya.
Kes disiasat di bawah Seksyen 302/326 Kanun Keseksaan kerana menyebabkan kematian dan cedera parah. – K! ONLINE


Aurel, Atta selamat bertunang
Oleh KOSMO!

13 Mac 2021, 6:18 pm
JAKARTA – Anak kepada penyanyi Indonesia terkenal, Kris Dayanti, Aurel Hermansyah kini bergelar tunangan kepada kekasih hatinya, Atta Halilintar hari ini.
Majlis pertunangan yang disiarkan secara langsung menerusi saluran televisyen Indonesia, RCTI itu berlangsung di Hotel Intercontinental, Jakarta yang hanya dihadiri oleh ahli keluarga terdekat.
Dalam majlis tersebut, Atta atau nama sebenarnya Muhammad Attamimi Halilintar, 27, membuat lamaran secara terbuka terhadap Aurel di hadapan ahli keluarga lain.
“Saya Atta ke sini untuk melamar anak Bapak Anang, Ibu Ashanty dan Mimi KD (Kris Dayanti).
“Saya secara peribadinya mempunyai banyak kekurangan. Dari sudut hati yang paling tulus, semoga lamaran saya diterima,” ucapnya sebelum menyerahkan sejambak bunga kepada Aurel.
Dalam pada itu, pasangan tersebut juga dilihat beberapa kali menitiskan air mata sepanjang majlis berlangsung.

Majlis pertunangan Aurel (kiri) dan Atta disiarkan secara langsung menerusi saluran televisyen RCTI hari ini.
Usai sesi lamaran, kedua-dua mereka yang sedondon dalam persalinan serba ungu itu saling menyarung cincin antara satu sama lain.
Mengikut perancangan, pasangan sejoli itu bakal disatukan sebagai suami isteri pada 21 Mac depan.
Untuk rekod, Aurel, 23, merupakan anak sulung kepada Kris Dayanti bersama bekas suaminya yang juga komposer dan penyanyi, Anang Hermansyah. – K! ONLINE


APM tugaskan 10,000 ahlinya bantu pendaftaran vaksinisasi
Oleh MOHAMAD FAHD RAHMAT

13 Mac 2021, 6:45 pm
KLUANG – Seramai 10,000 anggota dan sukarelawan Angkatan Pertahanan Awam Malaysia (APM) bakal ditugaskan untuk menjayakan program pendaftaran Program Imunisasi Covid-19 Kebangsaan, khususnya di kawasan pendalaman.
Menteri di Jabatan Perdana Menteri (Tugas tugas Khas), Datuk Seri Mohd. Redzuan Md. Yusof berkata, usaha itu digerakkan serta merta bermula hari ini bagi membantu masyarakat khususnya warga emas, orang kelainan upaya (OKU) mahupun yang kurang arif mengenai internet.
Katanya, anggota dan sukarelawan akan dilengkapkan dengan aset dan peralatan digital bersesuaian bagi pendaftaran melalui aplikasi MySejahtera ataupun secara manual di Pusat Kesihatan daerah berdekatan.
“Saya mahu perkara ini dimulakan serta merta. Insa’allah bila Perdana Menteri, Tan Sri Muhyiddin Yassin melancarkan ulang tahun APM ke 69 pada 24 Mac depan. Kita nak tunjukkan kepada masyarakat awam bahawa kita telah menaik taraf dari sudut pengurusan kita.
“Kita akan gerakkan 10,000 anggota dan sukarelawan kita membantu masyarakat khususnya yang berada di luar bandar untuk mendaftar mendapatkan vaksin.
“Aset APM akan digunakan bagi membantu menghantar golongan memerlukan seperti orang kurang upaya (OKU), warga emas dan yang jauh dan tidak kemudahan untuk ke Pusat Kesihatan daerah bagi tujuan pendaftaran mendapatkan vaksin,”katanya pada sidang media selepas Majlis Perasmian Pusat Latihan Pertahanan Awam Wilayah Selatan (PULAPAS) di sini, hari ini.

Menurut Mohd. Redzuan, langkah itu dijangka mampu meningkatkan jumlah pendaftaran vaksin dikalangan masyarakat.
“Ia sekaligus boleh mencapai matlamat kerajaan agar 80 peratus masyarakat menerima vaksin bagi membendung penularan wabak Covid-19,”katanya.
Pada 24 Februari lalu, kerajaan melancarkan Program Imunisasi Covid-19 Kebangsaan secara percuma dengan memberi keutamaan fasa pertama kepada petugas barisan hadapan Kementerian Kesihatan Malaysia (KKM) atau bukan KKM.
Manakala fasa kedua dari April hingga Ogos bagi warga emas berumur 60 tahun ke atas serta kumpulan rentan dengan masalah morbiditi serta OKU.
Sementara fasa ketiga bermula Mei hingga Februari 2022 untuk kumpulan berusia 18 tahun dan ke atas. – K! ONLINE


Bengkel kereta buang minyak hitam diarah tutup
Oleh NORHAYATI YAHAYA

13 Mac 2021, 7:20 pm
KUALA LANGAT – Kedegilan seorang pemilik bengkel membaiki kenderaan di Taman Banting Baru di sini yang tidak menjaga kebersihan termasuk membuang minyak hitam ke dalam longkang membawa padah apabila premis tersebut diarah tutup serta-merta semalam.
Arahan penutupan itu hasil pemeriksaan Majlis Perbandaran Kuala Langat (MPKL) pukul 12 tengah hari terhadap bengkel diusahakan pemilik berusia 40an sejak tiga tahun lalu.
Pengarah Jabatan Korporat dan Pembangunan Masyarakat MPKL, Hishamuddin Ismail berkata, tahap kebersihan premis itu sebelum ini sering mendapat aduan malah telah diberikan 14 notis kesalahan daripada pihak kami.
Longkang yang dipenuhi minyak hitam yang tertumpah dari tong di sebuah bengkel membaiki kenderaan di Taman Banting Baru, Kuala Langat.
Katanya, setakat ini kesemua notis kesalahan belum dijelaskan pemilik bengkel.
“Premis itu dibiarkan dalam keadaan kotor dan kelihatan tumpahan minyak hitam di dalam longkang.
“Justeru, pemilk bengkel tersebut didapati tidak mengikuti arahan dan syarat-syarat lesen dan diarah tutup,” katanya ketika dihubungi hari ini.

Jelas beliau, kes disiasat mengikut Udang-Undang Kecil 43(1), Undang-Undang Kecil Pelesenan Tred Perniagaan dan Perindustrian (MDKL) 2007
“Premis diarah tutup sehingga pemilik bengkel mematuhi segala syarat yang telah ditetapkan oleh MPKL,” katanya. – K! ONLINE


1,470 kes baharu, 1,830 kes sembuh
Oleh SITI A'ISYAH SUKAIMI

13 Mac 2021, 6:03 pm
PUTRAJAYA – Sebanyak 1,470 kes baharu dilaporkan hari ini menjadikan jumlah kes Covid-19 di Malaysia kini mencecah 322,409 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 12 kes import mendapat jangkitan dari luar negara dan sebanyak 1,458 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 16,711 kes.
“Selain itu, terdapat 1,830 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 304,492 kes.
“Terdapat tiga kes kematian baharu hari ini menjadikan sebanyak 1,206 kes kematian Covid-19 di Malaysia,” katanya dalam satu kenyataan akhbar di sini hari ini.
Ujarnya, sebanyak 162 kes positif sedang dirawat di Unit Rawatan Rapi dengan 70 kes memerlukan bantuan pernafasan. -K! ONLINE


PKPD di Penjara Tapah, Kuarters Kakitangan dilanjutkan
Oleh NUR HUDA MUSA

13 Mac 2021, 5:59 pm
PETALING JAYA – Kerajaan hari ini bersetuju untuk melanjutkan pelaksanaan Perintah Kawalan Pergerakan Diperketatkan (PKPD) di Penjara Tapah dan Kuarters Kakitangan, Batang Padang, Perak bermula 16 Mac sehingga 29 Mac 2021 depan.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) mengesahkan terdapat 562 lagi baki sampel saringan sedang menunggu keputusan serta masih berlaku penularan kes melibatkan tahanan di penjara itu.
“Kerajan sebelum ini telah melaksanakan Perintah Kawalan Pergerakan Diperketatkan (PKPD) di Penjara Tapah dan Kuarters Kakitangan, Batang Padang, Perak yang dijadualkan tamat pada 15 Mac 2021.
“Sehingga kini, KKM telah melaksanakan 2,660 ujian saringan dan daripada jumlah itu sebanyak 556 kes positif Covid-19 telah direkodkan,” katanya dalam satu kenyataan di sini hari ini.
Dalam pada itu, Ismail Sabri berkata, kerajaan bersetuju untuk menamatkan PKPD di Asrama Imperial Garments Flat Anjung Tawas Damai, Kinta, Perak pada 14 Mac 2021 seperti yang dijadualkan.
Katanya, keputusan itu dibuat selepas KKM mengesahkan tiada kes baru Covid-19 direkodkan dan kluster adalah terkawal manakala semua kes positif serta kontak rapat telah diasingkan.

“Kerajaan sebelum ini telah melaksanakan PKPD di Asrama Imperial Garments Flat Anjung Tawas Damai, Kinta, Perak yang dijadualkan tamat pada esok, 14 Mac 2021.
“Sehingga kini, KKM telah melaksanakan 619 ujian saringan dan daripada jumlah itu secara kumulatif sebanyak 389 kes telah dilaporkan,” ujarnya. – K! ONLINE


Cedera dipukul dengan botol selepas sambut hari jadi
Oleh WAT KAMAL ABAS

13 Mac 2021, 6:11 pm
PARIT BUNTAR – Seorang lelaki cedera di kepala dan tangan akibat dipukul dengan botol kaca selepas menghadiri sambutan hari jadi di kilang beras lama di Simpang Lima di sini awal pagi tadi.
Mangsa, M. Raguwaran, 29, yang cedera itu ditemui orang awam terbaring di tepi jalan kira-kira pada pukul 7 pagi sebelum dibawa ke Hospital Parit Buntar untuk rawatan lanjut.
Ketua Polis Daerah Kerian, Superintendan Mazuki Mat berkata, siasatan awal mendapati mangsa yang berasal dari Kampung Keramat, Bagan Serai itu datang ke kilang tersebut pada pukul 10 malam semalam untuk meraikan sambutan hari jadi kawannya.
“Ketika tiba di kilang tersebut, mangsa mendapati ada tujuh hingga sepuluh lelaki lain berada di lokasi itu untuk tujuan sama.
“Sambutan hari jadi rakannya diadakan pada pukul 3 pagi dan mangsa mengakui semua yang ada di lokasi itu berada dalam keadaan mabuk,” katanya ketika dihubungi hari ini.
Tambah Mazuki, sebelum dipukul dengan botol kaca, mangsa memberitahu kawannya dia ingin pulang ke rumah sebelum berlaku perselisihan faham antara mereka.

“Salah seorang daripada mereka dipercayai memukul mangsa dengan mengunakan botol kaca sebelum beberapa yang lain turut serta dalam pergaduhan itu.
“Mangsa yang mengalami pendarahan di bahagian kepala kemudiannya melarikan diri dari kawasan itu untuk menyelamatkan dirinya sebelum ditemui terbaring di tepi jalan oleh orang awam berhampiran kilang tersebut,” katanya.
Katanya, polis kemudiannya berjaya menahan tiga orang suspek yang berumur lingkungan antara 20 hingga 30 tahun yang terlibat di dalam pergaduhan itu.
“Kes di siasat di bawah Seksyen 148 Kanun Keseksaan kerana merusuh,” katanya. – K! ONLINE


Pembinaan Galeri Lenggong Geopark beri manfaat penduduk tempatan
Oleh SHAMSUL KAMAL AMARUDIN

13 Mac 2021, 6:25 pm
LENGGONG – Kerajaan akan membangunkan Lenggong Geopark di sini yang bukan sahaja melibatkan tapak-tapak geologi dan arkeologi, malah akan mengetengahkan tapak-tapak yang kaya dengan kepelbagaian biologi, sejarah, budaya dan produk tempatan.
Menteri Besar, Datuk Saarani Mohamad berkata, cadangan Lenggong Geopark itu akan meliputi kawasan seluas 2,391 kilometer persegi yang melibatkan empat mukim iaitu mukim Kenering, Lenggong, Temelong dan Durian Pipit.
“Saya difahamkan Lenggong Geopark ini akan menjadi Geopark Kebangsaan yang kedua di Perak selepas Geopark Lembah Kinta yang telah dimasyhurkan oleh Paduka Seri Sultan Perak, Sultan Nazrin Muizzuddin Shah pada 25 Oktober 2018,” katanya ketika merasmikan Majlis Pecah Tanah Galeri Lenggong Geopark di Kota Tampan di sini hari ini.
Menurut Saarani, Lembah Lenggong amat terkenal dengan penemuan rangka manusia prasejarah atau lebih dikenali dengan nama Perak Man sehingga membolehkan ia diiktiraf sebagai Tapak Warisan Dunia pada 2012.
Justeru katanya, pembangunan Geopark adalah selari dengan dasar kerajaan negeri untuk meningkatkan kelestarian pembangunan dan pengurusan ekonomi, sosial dan sumber semula jadi.
Jelasnya, adalah menjadi matlamat sesebuah Geopark dibangunkan untuk memelihara dan mengekalkan sumber semula jadi di mana sebarang pembangunan fizikal hendaklah dijalankan secara lestari dan terkawal.

Menurut beliau, pembangunan Geopark juga adalah selaras dengan dasar merancang pembangunan fizikal mampan dengan cara membangunkan guna tanah secara bersepadu dan memelihara khazanah semula jadi Perak agar seimbang dan berdaya tahan.
“Di bawah konsep Geopark, khazanah sumber semula jadi di sesuatu kawasan dikekalkan dan dimanfaatkan untuk menjana pendapatan penduduk tempatan melalui aktiviti geopelancongan,” katanya.
Beliau berkata, ia akhirnya akan menyumbang kepada pembangunan fizikal yang mampan di samping menambah baik tahap sosio-ekonomi masyarakat.
“Saya dimaklumkan bahawa kos untuk pembinaan Galeri Lenggong Geopark ini ditanggung oleh Yayasan Albukhary yang menyediakan peruntukan sebanyak RM2 juta.
“Bagi pihak kerajaan negeri Perak, saya merakamkan ucapan penghargaan dan terima kasih kepada Yayasan Albukhary atas kemurahan hati menyediakan peruntukan tersebut.
“Semoga usaha murni pihak Yayasan Albukhary ini akan menjadi contoh kepada badan korporat yang lain dalam membantu kerajaan mengekalkan sumber semula jadi negara pada masa akan datang,” ujarnya. – K! ONLINE


1,428 masuk Malaysia semalam
Oleh NUR HUDA MUSA

13 Mac 2021, 6:19 pm
PETALING JAYA – Seramai 1,428 individu telah tiba di semua pintu masuk antarabangsa semalam dan semuanya telah dikuarantin di stesen-stesen kuarantin di seluruh negara.
Menteri Kanan (Keselamatan), Datuk Seri Ismail Sabri Yaakob berkata, sejak 24 Julai 2020, seramai 142,880 individu telah pulang ke tanah air dan kesemuanya ditempatkan di 80 hotel dan 10 Institut Latihan Awam (ILA) serta Institut Pengajian Swasta di seluruh negara.
“Seramai 7,708 individu dikuarantin dan secara kumulatifnya, seramai 134,155 orang dibenarkan pulang manakala 1,017 lagi telah dibawa ke hospital,” katanya dalam satu kenyataan di sini hari ini.
Mengulas mengenai Task Force Operasi Pematuhan yang diketuai Polis Diraja Malaysia (PDRM) semalam, Ismail Sabri berkata, seramai 223 individu ditahan atas kesalahan ingkar SOP dan daripada jumlah itu, 216 telah dikenakan kompaun dan tujuh direman.
“Ops Benteng semalam juga telah menangkap 51 orang pendatang asing tanpa izin (PATI) dan empat tekong serta merampas lapan buah kenderaan darat dalam operasi yang diadakan di seluruh negara.
“Dalam operasi itu, pihak berkuasa turut mengesan 99 buah bot/kapal di perairan negara melalui lapan aktiviti penglihatan,” ujarnya. – K! ONLINE


Polis tiada kuasa ubah nilai kompaun
Oleh NUR HUDA MUSA

13 Mac 2021, 4:28 pm
KUALA LUMPUR – Polis tidak ada kuasa untuk menulis jumlah kompaun selain daripada yang tertakluk dalam Ordinan Darurat (Pencegahan dan Pengawalan Penyakit Berjangkit) (Pindaan) 2021 yang diwartakan bermula 11 Mac lalu.
Menteri Kanan (Keselamatan), Datuk Seri Ismail Sabri Yaakob berkata, nilai yang ditulis dalam surat kompaun adalah berdasarkan seksyen yang berkaitan.
“Polis mesti tulis berdasarkan seksyen itu, tetapi boleh merayu pada Pegawai Kesihatan Daerah (PKD).
“Mereka tiada kuasa untuk tulis nilai selain daripada kompaun itu,” katanya ketika sidang akhbar Majlis Pecah Tanah Program SASaR di Kem Transmitter, Sungai Besi, di sini hari ini.
Mengulas lanjut mengenai keadaan trafik sesak teruk di Tol Sungai Besi semalam ekoran Sekatan Jalan Raya (SJR) yang diketatkan, Ismail Sabri berkata, perkara tersebut bergantung ke atas gerak kerja pihak Polis Diraja Malaysia (PDRM).
“Saya juga terkejut ramai individu merentas negeri semalam. Bagaimanapun, perlu bincang dengan polis sebab saya tidak boleh tentukan gerak kerja pihak polis.

“Tidak sepatutnya berlaku rentas negeri dan saya tidak boleh komen kerana itu tanggungjawab PDRM,” katanya.
Ditanya mengenai kekeliruan sesetengah individu mengenai kompaun RM10,000 pula, Ismail Sabri berkata, kompaun itu tertakluk kepada semua pelaksanaan Perintah Kawalan Pergerakan.
“Tertakluk kepada semua jenis PKP, selagi pelaksanaannya tidak ditarik balik. Maka, setiap prosedur operasi standard (SOP) yang dilaksanakan, apabila ada pelanggaran maka tindakan akan diambil,” katanya. -K! ONLINE.


JPN bantu daftar kelahiran anak pasangan kahwin luar negara
Oleh YATIMIN ABDULLAH

13 Mac 2021, 5:45 pm
RANTAU PANJANG – Jabatan Pendaftaran Negara (JPN) bersedia membantu pendaftaran kelahiran anak-anak kepada pasangan suami isteri warga tempatan yang berkahwin di luar negara.
Pengarahnya, Datuk Ruslin Jusoh berkata, langkah itu dijalankan untuk anak-anak pasangan suami isteri yang lahir di negara ini sahaja bagi menggelakkan sebarang kesukaran pada masa hadapan.
Katanya, sehubungan dengan itu, mereka yang berkahwin di luar negara wajib mendaftarkan anak mereka kepada JPN sekiranya lahir di negara ini.
“JPN mempunyai sebanyak 255 buah pejabat di seluruh negara yang sedia membantu golongan pasangan suami isteri itu untuk mendaftarkan anak-anak mereka.
“Nasihat saya, jangan korbankan masa depan anak-anak dengan tindakan tidak mendaftarkan sijil kelahiran mereka. Jika golongan ibu bapa tidak mampu untuk datang ke pejabat, mereka boleh meghubungi JPN bagi mendapatkan bantuan menerusi Program Menyemai Kasih Rakyat (Mekar),” katanya.
Beliau berkata demikian kepada pemberita selepas turun padang menyerahkan dokumen sijil kelahiran kepada empat beradik menerusi Program Mekar di Kampung Petai Dusun di sini hari ini.

Dalam lawatan itu, JPN menyampaikan sijil lahir kepada Che Nor Shafikah Che Amat Mudi (10), Che Mohammad Adam (8), Che Nor Amiera (6) dan Che Nur Alisha (4) selepas kelahiran mereka tidak didaftarkan sejak lahir.
Hanya empat daripada sembilan beradik itu gagal mendaftarkan kelahiran mereka ekoran keluarga menghadapi masalah kewangan.
Mengulas lanjut, Ruslin memberitahu, bagi melancarkan gerak kerja, JPN menyediakan skuad bergerak yang akan turun terus ke lokasi untuk membantu golongan ibu bapa yang mempunyai masalah kewangan atau pengangkutan.
Katanya, beliau berharap penduduk di negara ini tidak mengambil mudah soal pendaftaran anak-anak kerana ia selari dengan Akta Pendaftaran Kelahiran dan Kematian 1957 (Akta 299).
Tambahnya, sejak 2018 hingga Febuari tahun ini, JPN telah mengesan sebanyak 33,244 kes berkait dengan pendaftaran lewat kelahiran di seluruh negara. – K! ONLINE


PUAMK bantu anak belia kota terkesan pandemik Covid 19
Oleh SUBKHI SUDARJI

13 Mac 2021, 4:45 pm
PUTRAJAYA – Kementerian Wilayah Persekutuan melancarkan beberapa program di bawah inisiatif Wilayah Persekutuan Wilayah Prihatin bagi membantu anak muda kota yang terjejas dan kehilangan punca pendapatan akibat pandemik Covid-19.
Menterinya, Tan Sri Annuar Musa berkata, antara yang dilancarkan hari ini ialah Program Pembangunan Usahawan Anak Muda Kota (PUAMK) Wilayah Persekutuan yang dibangunkan di bawah Cakna Keusahawanan dengan kerjasama beberapa agensi di bawah kementerian itu.
Beliau berkata, sehingga 11 Mac lalu, sebanyak 319 lot niaga Usahawan Anak Muda Kota (UMK) telah ditawarkan di Wilayah Persekutuan di mana 64 daripadanya adalah bagi UMK Putrajaya menerusi lot niaga di bawah Perbadanan Putrajaya (PPj).
“Bagi pelaksanaan PUAMK Putrajaya, sasaran sebanyak 118 lot niaga secara keseluruhan disediakan kepada anak-anak belia Putrajaya yang telah bermula sejak November tahun lalu,” katanya dalam kenyataan di sini hari ini.
Annuar berkata, sebanyak 64 lot niaga UMK Putrajaya ditawarkan melibatkan 30 lot niaga di Tapak Niaga Belia di Hot Spot Presint 14; Food Truck, Hot Spot Presint 14 (lima); Kios Merah di Persiaran Perdana, Presint 2 (empat); Kios 8B di Persiaran Perdana, Presint 3 (satu) selain 12 unit push cart di Dataran Wawasan, Presint 2; dan 12 unit gerai Akie Burger di pelbagai presint.
Selain itu, katanya, sebanyak 22 lot niaga Walk Bazar di [email protected], Presint 15 akan dibuka pada April depan 10 lagi lot niaga Kios UMK dibuka pada Mei nanti.

“Sebanyak 65 lot niaga UMK sedang dalam perancangan dan pembinaan meliputi sembilan lokasi.
“Penambahan selain daripada keseluruhan 118 lot niaga UMK Putrajaya yang disasarkan itu juga akan dibuat dari semasa ke semasa berdasarkan kesesuaian lokasi strategik lain yang akan dikenal pasti oleh PPj,” katanya.
Sementara itu, Annuar berkata, beliau telah mengarahkan PPj untuk mempertimbangkan pengecualian atau pengurangan sewaan sehingga 50 peratus bagi tempoh tiga hingga enam bulan bagi mengurangkan masalah bebanan sewaan lot niaga  dalam tempoh Perintah Kawalan Pergerakan. -K! ONLINE.


Kucing dengan leher terjerut ditemui mati tergantung
13 Mac 2021, 5:17 pm
PETALING JAYA – Perbuatan tidak berperikemanusiaan dilakukan oleh individu tidak bertanggungjawab apabila seekor anak kucing ditemui mati dengan lehernya dijerut dan digantung pada pendikit minyak sebuah motosikal di kawasan perumahan Flat Seksyen 2, Wangsa Maju, Kuala Lumpur di sini semalam.
Terdahulu, gambar kucing berkenaan dengan lehernya dijerut dengan tali tular di laman sosial Facebook sehingga mendapat kecaman daripada orang ramai.
Menurut Persatuan Haiwan Malaysia (Animal Malaysia), pemilik motosikal berkenaan menyedari kejadian itu awal pagi tadi sewaktu keluar rumah untuk memanaskan enjin motorsikal yang diparkir di belakang rumah.
“Dia terkejut lihat seekor anak kucing digantung pada pendikit minyak dengan lehernya terjerut. Rupanya ia kucing yang sama diberi makan oleh penduduk di kawasan flat berkenaan.
“Tergamaknya pihak tidak bertanggungjawab memperlakukan kucing itu sedemikian rupa. Memang kejam,” ujarnya dalam laman sosial Facebook rasmi miliknya hari ini.
Jelasnya, pemilik motosikal itu sendiri tidak pasti apakah motif pelaku pembunuh anak kucing itu dengan cara menjerut leher dan menggantungnya pada pendikit minyak motosikal miliknya.

Justeru itu, Animal Malaysia merayu mana-mana individu yang mempunyai maklumat berkenaan kejadian itu agar tampil menyalurkan maklumat bagi membolehkan pelaku ditangkap.
“Jangan sorokkan perbuatan zalim dan kejam begini memandangkan ia bakal memberikan kesan tidak baik kepada masyarakat dan boleh mengundang bahaya sekiranya berlaku kepada manusia pula selepas ini.
“Pembunuh yang menjerut leher anak kucing malang ini perlu diheret ke muka pengadilan,” ujarnya.
Maklumat boleh disalurkan melalui 01120901097 (WhatsApp) atau melalui aduan MyAct https://animalmalaysia.com/report-animal-crime/. – K! ONLINE.


Mindef bakal bentang dua lagi projek perumahan ATM
Oleh NUR HUDA MUSA

13 Mac 2021, 4:37 pm
KUALA LUMPUR – Kementerian Pertahanan dijangka membentangkan cadangan pembangunan dua projek perumahan di bawah program Satu Anggota Satu Rumah (SASaR) anggota Angkatan Tentera Malaysia (ATM) serta veteran di Kem Genting Klang dan Kem Wardieburn untuk kali kedua bagi kelulusan majlis jemaah menteri.
Menteri Kanan (Keselamatan), Datuk Seri Ismail Sabri Yaakob berkata, kedua-dua projek itu telahpun diluluskan secara prinsip oleh majlis jemaah menteri pada 7 Ogos tahun lalu.
“Kementerian Pertahanan telah menyasarkan sehingga tahun 2030, untuk melaksanakan pembinaan sebanyak 25,000 buah rumah untuk warga ATM dan veteran.
“Sebagai permulaan, sejumlah 3,500 unit rumah jenis pangsapuri akan dibina di Sungai Besi,” katanya ketika sidang akhbar Majlis Pecah Tanah Program SASaR di Kem Transmitter, Sungai Besi, di sini hari ini.
Jelasnya, pelaksanaan projek di Sungai Besi ini menggunakan konsep kerjasama dengan pihak swasta di atas tanah milik Pesuruhjaya Tanah Persekutuan bagi kegunaan ATM dan dijangka akan memakan masa selama tiga tahun untuk disiapkan.
“Selain projek ini, kementerian turut sedang mengusahakan projek kedua yang telah diluluskan secara prinsip oleh majlis jemaah menteri pada 7 Ogos 2020. Perumahan SASaR ini akan dibangunkan di lokasi Kem Genting Klang dengan keluasan 27.9 hektar.

“Seterusnya, projek SASaR Wardieburn merupakan projek ketiga yang telah diluluskan secara prinsip oleh majlis jemaah menteri pada 7 Ogos 2020 bersama-sama projek SASaR Genting Klang. Projek ini akan dibangunkan di sebahagian kawasan kem Wardieburn dengan keluasan 2.6 hektar,” jelasnya. – K! ONLINE.


Enggan tolak rezeki, Linda Hashim kembali berlakon
Oleh MOHAMMAD SHAHEMY AZMI

13 Mac 2021, 5:06 pm
PETALING JAYA – Selepas hampir empat tahun melepaskan segala tawaran lakonan kerana fokus kepada keluarga, pelakon Linda Hashim kini kembali berlakon dalam sebuah drama berjudul Rindu Yang Hilang.
Menerusi hantaran yang dimuat naik dalam Instagramnya, isteri kepada pelakon dan juga penyanyi, Beego itu memberitahu, dia terbuka hati untuk kembali berlakon memandangkan
anak-anak telah besar dan kadar bayaran yang ditawarkan juga agak lumayan.
“Banyak drama yang telah saya tolak. Tetapi sejak akhir-akhir ini bayaran pun sudah mencecah lima angka, rasa macam menolak rezeki pula apabila Allah SWT dah bagi.
“Orang lain sampai tak ada kerja nak bekerja. Memang rasa ralat sangat tolak rezeki Allah SWT,” ujarnya.
Menurut pelakon berusia 37 tahun itu, ketika menolak beberapa tawaran berlakon, dia mengakui berasa sedih kerana tidak dapat masuk set penggambaran dan berjumpa dengan kawan-kawan lama demi memikirkan anak-anak yang masih kecil.
“Hampir empat tahun tak pegang skrip. Maaf kepada produser-produser sebelum ini yang ada bertanya kepada saya, tetapi saya menolak atas sebab fokus jaga anak-anak,” ujar Linda.

Kini, pemilik nama sebenarnya Nor Hazlinda Hashim itu bersedia untuk kembali beraksi di hadapan kamera dan akan membahagikan masa sebaik-baiknya antara keluarga dan kerjaya.
“Terima kasih kepada ibu mertua dan suami yang sangat memahami. Semoga Allah SWT permudahkan urusan saya dan kita semua.
“Persoalannya sekarang ini, macam manalah rupa lakonan saya selepas hampir empat tahun tidak berlakon? Boleh ke tidak?” katanya.
Untuk rekod, Linda mendirikan rumah tangga bersama Beego atau nama sebenarnya Mohamad Aszerul Nizam Abdullah pada 8 Jun 2013 dan dikurniakan tiga orang cahaya mata iaitu Jelita Clarissa, 6, Anggun Cassandra, 5 dan Indah Camelia, 2. – K! ONLINE


Empat sekeluarga selamat dikebumi dalam satu liang lahad
Oleh ABDUL RASHID ABDUL RAHMAN

13 Mac 2021, 4:40 pm
RAUB – Jenazah empat beranak yang maut selepas kereta dinaiki mereka bertembung dengan sebuah pacuan empat roda semalam selamat dikebumikan di Tanah Perkuburan Islam Sega kira-kira pukul 1.30 petang hari ini.
Keempat-empat mangsa yang terdiri daripada suami isteri dan dua anak berumur tujuh dan 13 tahun dikebumikan dalam satu liang lahad.
Terdahulu keempat-empat mangsa dimandi dan disembahyangkan di Hospital Raub.
Semalam lima maut termasuk empat sekeluarga yang terdiri daripada suami isteri dan dua anak selepas kenderaan dinaiki mereka bertembung dengan sebuah pacuan empat roda di Kilometer 334 Jalan Kuala Lumpur-Kota Bharu di sini semalam.
Mangsa yang maut dalam kejadian itu ialah pemandu kereta, Muhamad Fadzli Aming,45, isterinya Nur Asyitah Abu Samah,44,dan dua anaknya, Muhammad Iqmal, 13, dan Irina Nur Qhalesya,7, serta seorang penumpang pacuan empat roda Wan Syahrul Munif Wan Jaffar, 44.
Ketua Polis Daerah Raub, Superintendan Kama Azural Mohamed berkata, kejadian kira-kira pukul 3.15 petang itu dipercayai berlaku apabila kenderaan pacuan empat roda jenis Toyota Hilux yang datang dari arah Kuala Lumpur hilang kawalan dan masuk ke laluan bertentangan. -K! ONLINE.


24 pemancing Tasik Kenyir dibenarkan kuarantin di rumah
Oleh MOHD AZLI ADLAN

13 Mac 2021, 5:30 pm
HULU TERENGGANU – Seramai 24 pemancing yang dikuarantin di dalam rumah bot di Tasik Kenyir dekat sini semalam apabila salah seorang daripada mereka dikenal pasti sebagai kontak rapat pesakit Covid-19 dibenarkan pulang sebentar tadi.
Mereka dibenarkan menjalani kuarantin di rumah masing-masing setelah dipakaikan gelang khas dalam pemeriksaan oleh anggota Jabatan Kesihatan negeri mulai pukul 1.30 tengah hari tadi.
Selain itu rumah bot yang disewa mereka untuk beriadah di Tasik Kenyir sejak kelmarin juga telah disanitasi.
Sebelum ini, Pengerusi Persatuan Pelancongan Tasik Kenyir, Zalani Endut memberitahu salah seorang daripada rombongan pemancing yang berasal dari Manir, Kuala Terengganu itu telah dipanggil untuk menjalani saringan Covid-19 setelah dikenalpasti sebagai kontak rapat.
Lelaki berkenaan telah menjalani saringan Covid-19 di Hospital Hulu Terengganu di sini pada pukul 5 petang semalam.
Seramai 24 orang rakannya pula tidak dibenarkan keluar dari rumah bot itu buat sementara sehingga prosedur selesai. – K! ONLINE


Cikgu sekolah memandu disaman JPJ
Oleh KOSMO!

13 Mac 2021, 5:41 pm
Oleh ISWAN SHAFIQ ISA
SEBERANG PERAI – Gara-gara membiarkan calon sekolah memandu mengendalikan kereta bersendirian, seorang tenaga pengajar di sebuah institut memandu di Seberang Jaya di sini disaman Jabatan Pengangkutan Jalan (JPJ) hari ini.
Pengarah JPJ negeri, Adenan Md. Isa berkata, pihaknya mengesan kesalahan itu semasa mengadakan pemeriksaan mengejut di institut memandu tersebut.
“Kami terpaksa mengeluarkan notis saman terbabit kerana tindakannya membiarkan calon tanpa pengawasan ketika memandu boleh mengundang bahaya.
“Ini termasuklah kemalangan atau sebarang insiden tidak diingini yang lain,” katanya kepada pemberita hari ini.
Menurut Adenan, selain kesalahan itu, pihaknya mengesan satu lagi kesalahan teknikal iaitu berkaitan kenderaan yang digunakan di institut memandu berkenaan.

“Hasil pemeriksaan kami mendapati, terdapat tayar kenderaan di situ yang tidak diselenggara dengan baik.
“Jadi, satu notis telah dikeluarkan terhadap kesalahan itu kerana ia juga boleh membahayakan keselamatan termasuk mengakibatkan kemalangan selepas ini,” katanya. – K! ONLINE


Geng askar panaskan medley AJL35
Oleh MOHAMMAD SHAHEMY AZMI

13 Mac 2021, 4:50 pm
PETALING JAYA – Persembahan 12 buah lagu finalis Anugerah Juara Lagu ke-35 (AJL35) yang dinyanyikan secara medley oleh Badan Kesenian Tentera Darat (BKTD) menerusi YouTube berjaya menarik perhatian dan pujian ramai.
Menerusi video berdurasi selama hampir lapan minit, persembahan tersebut melibatkan empat penyanyi daripada Angkatan Tentera Malaysia (ATM) iaitu Iqbal, Zayani, Anas dan Iman yang lengkap beruniform tentera sambil diiringi pemuzik BKTD.
Ternyata persembahan oleh BKTD menarik perhatian pengguna YouTube. Masing-masing terhibur dan kagum dengan bakat nyanyian yang dipamerkan anggota ATM.
Menjengah ke ruangan komen, ada pengguna memberikan cadangan supaya pihak TV3 menganjurkan sebuah pertandingan medley terbaik.
“Rasanya TV3 dah kena mula buat pertandingan. Siapa yang buat medley paling hebat dapat hadiah. Baru ramai semangat nak buat setiap tahun,” katanya.
Antara persembahan yang menarik perhatian apabila salah seorang anggota menyanyikan bahagian berentak rap oleh MK untuk lagu Peluang Kedua nyanyian Nabila Razali.

“Aku paling suka bahagian rap lagu Peluang Kedua. Memang sesuai dengan suara dia,” ujar seorang pengguna YouTube.
Antara lain, ramai juga yang menggagumi persembahan oleh anggota bernama Zayani menerusi lagu Semalam (Aina Abdul) dan menyifatkan suaranya cukup mantap untuk menyanyikan lagu bernada tinggi itu.
“Padu teruk! Terus rasa level persembahan medley ini meningkat 200 peratus,” kata salah seorang netizen.
Terdahulu, BKTD adalah sebuah unit yang dipertanggungjawabkan untuk membuat persembahan kebudayaan dan moden bagi klien daripada ATM, sector awam dan persendirian.
Keanggotaan BKTD termasuk pemuzik, penyanyi dan penari terdiri sepenuhnya daripada pasukan tentera darat.
AJL35 bakal disiarkan secara langsung dari Auditorium Majlis Bandaraya Shah Alam (MBSA) pada malam esok (Ahad) dalam norma baharu tanpa penonton ekoran pandemik Covid-19. – K! ONLINE


Kes Sajat, MAIS tunggu hasil kerjasama JAIS dan Polis
Oleh ISKANDAR SHAH MOHAMED

13 Mac 2021, 4:08 pm
KUALA LANGAT – Majlis Agama Islam Selangor ( MAIS ) menyerahkan kepada Jabatan Agama Islam Selangor ( JAIS ) dan Polis Diraja Malaysia ( PDRM ) berhubung tindakan lanjut terhadap usahawan kosmetik kontroversi, Muhammad Sajjad Kamaruzzaman.
Setiausaha MAIS, Dr. Ahmad Shahir Makhtar berkata, sebarang perkembangan Muhammad Sajjad atau lebih dikenali Nur Sajat (ditangkap) akan dimaklumkan kepada MAIS nanti.
“Perintah mahkamah (waran tangkap) sudah dikeluarkan dan kita tunggu hasil kerjasama kedua-dua pihak berkenaan,” katanya ketika ditemui selepas program menyantuni masyarakat Orang Asli di Taman Desa Kemandol, Jenjarom di sini, hari ini.
Terdahulu, beliau menyerahkan bantuan fidyah berupa barang keperluan asas kepada puluhan penduduk masyarakat Orang Asli yang terkesan dengan pandemik Covid-19.
Menurut Ahmad Shahir, kerjasama JAIS dan PDRM bukan sahaja meliputi kes Nur Sajat sebaliknya semua kes syariah terutama perintah yang dikeluarkan mahkamah.
Jelas beliau, MAIS dan JAIS sememangnya mempunyai bidang kuasa yang terhad termasuk berkaitan kes perintah mahkamah.

“Oleh demikian, kita memerlukan kerjasama PDRM bagi membantu pelaksanaan sebarang perintah yang telah dikeluarkan mahkamah.
“Perkara itu bukan saja melibat kes individu tertentu seperti Sajat malah banyak lagi kes lain sebelum ini,” katanya.
Kosmo! sebelum ini melaporkan usaha untuk mengesan usahawan kosmetik kontroversi, Nur Sajat masih gagal menemui jawapan walaupun waran tangkap telah dikeluarkan oleh Mahkamah Tinggi Syariah di sini sejak 23 Februari lalu.
Nur Sajat sebelum membuat kejutan seolah-olah ingin bertukar agama melalui rakaman sebuah video berdurasi 1 minit 48 saat.
Bagaimanapun, tidak dapat dipastikan tarikh video itu dimuat naik sama ada ia video baharu atau lama. -K!ONLINE.


Wanita maut, dua lagi parah kereta bertembung
Oleh DIYANATUL ATIQAH ZAKARYA

13 Mac 2021, 4:17 pm
ALOR GAJAH – Seorang wanita maut, manakala dua lagi termasuk seorang kanak-kanak parah dalam kemalangan membabitkan dua buah kenderaan di lampu isyarat Jalan UTeM Lebuh Sungai Udang-Paya Rumput-Ayer Keroh (SPA), di sini, semalam.
Dalam kejadian kira-kira pukul 7.15 malam itu, Lim Siu Kim, 33, yang merupakan penumpang kereta jenis Datsun meninggal dunia ketika menerima rawatan di zon merah di Hospital Melaka.
Pemandu kereta berkenaan, lelaki warga emas berusia 61 tahun, serta seorang lagi penumpang kanak-kanak yang identitinya masih belum dikenal pasti mengalami kecederaan parah dan menerima rawatan di zon sama.
Ketua Jabatan Siasatan dan Penguatkuasaan Trafik negeri, Superintendan Hasan Basri Yahya berkata, ketika kejadian kereta dipandu warga emas berkenaan dalam perjalanan dari arah Philea Resort menghala ke Kolej Yayasan Saad.
“Setiba di tempat kejadian, kereta dinaiki ketiga-tiga mangsa telah bertembung dengan sebuah kereta jenis Toyota Vios dipandu seorang wanita berusia 33 tahun yang menghala ke Gangsa.
“Akibat kemalangan itu, semua mangsa di dalam kereta Datsun mengalami kecederaan parah dan dikejarkan ke Hospital Melaka untuk mendapatkan rawatan, bagaimanapun seorang penumpang wanita disahkan meninggal dunia ketika dirawat di zon merah,” katanya ketika dihubungi di sini, hari ini.

Mengulas lanjut, beliau memberitahu, pemandu kereta jenis Toyota Vios bagaimanapun hanya mengalami luka-luka.
“Siasatan masih dijalankan untuk mendapatkan maklumat mangsa dan kejadian.
“Bagaimanapun, hasil siasatan awal di lokasi kita percaya kemalangan itu disebabkan pemandu tidak mematuhi lampu isyarat,” katanya.
Katanya, mayat mangsa telah dihantar ke Unit Jabatan Forensik bagi proses bedah siasat dan kes disiasat mengikut Seksyen 41(1) Akta Pengangkutan Jalan 1987. -K! ONLINE.


Mak cik bawang! Tolong jaga anak sendiri- Haneesya Hanee
Oleh NUR EMIRA SAIZALI

13 Mac 2021, 3:29 pm
PETALING JAYA – Meskipun sudah dua tahun pertandingan berakhir, bekas Dewi Remaja 2018/2019, Haneesya Hanee masih dihambat kontroversi berkaitan kelab malam.
Melahirkan rasa kecewa, Sharifah Haneesya Hanee Sayed Sahalan, 21, menegaskan dia tidak pernah berkunjung ke mana-mana kelab malam selepas pertandingan berakhir seperti yang didakwa.
Perasaan kesal timbul selepas Haneesya mendedahkan masih ada segelintir netizen yang kerap memerlinya berkaitan isu tersebut dalam media sosial.
Malah, dia juga sudah penat dengan tuduhan tidak betul seperti itu.
“Di sini, saya hendak betulkan satu perkara, saya tidak pergi ke kelab malam selepas menang Dewi Remaja dua tahun lalu. Video pergi kelab tersebut dirakam dua bulan sebelum saya menang pertandingan.
“Sebelum anda masuk dalam media sosial saya cakap begini, tolong pastikan kesahihan fakta. Ini sudah jadi fitnah,” katanya dalam satu entri Instagram semalam.

Tidak menafikan khilaf sendiri, pemenang kategori Artis Baru Wanita Popular Anugerah Bintang Popular 32 itu mahu netizen berhenti mengungkit kisah silamnya.
“Betul aku salah tetapi kenapa hendak ungkit balik? Golongan beginilah punca orang nak jadi baik susah berubah,” ujarnya.
Pelakon drama Cik Reen dan Encik Ngok Ngek itu juga berharap agar tiada lagi salah faham berlaku terhadap isu kelab malam tersebut.
“Saya harap tiada lagi salah faham tentang kes ini dan jika tidak suka saya, sekat saja. Saya juga ingin jadi manusia yang lebih baik.
“Kepada ‘mak cik bawang’, tak perlu nak sindir saya. Lebih baik jaga anak anda, mungkin depan mak pakai tudung tetapi bila malam tudung pun hilang,” katanya lagi.
Untuk rekod, kemenangan Dewi Remaja ditarik balik daripada Haneesya kerana didapati melanggar kontrak susulan dakwaan mengatakan dia hadir ke sebuah pesta arak selepas pertandingan berakhir.
Dia juga turut menyerahkan semula kejuaraannya termasuk tiara kemenangan, trofi dan selempang Dewi Remaja. – K! ONLINE


Penghantar surat maut langgar kera melintas
Oleh ASLIZA MUSA

13 Mac 2021, 2:57 pm
GERIK – Seorang penghantar surat maut selepas motosikal yang ditunggangnya melanggar seekor kera yang tiba-tiba melintas jalan di Kilometer 37.2, Jalan Kuala Kangsar-Gerik dekat Lenggong semalam.
Kejadian kira-kira pukul 5.20 petang itu berlaku berhampiran jalan besar Banggol Belimbing mengorbankan Ahmad Dzulkifli, 34, akibat pendarahan dalaman di kepala.
Ketua Polis Daerah Gerik, Superintendan Zulkifli Mahmood berkata, kejadian berlaku ketika mangsa menunggang motosikal model SYM VF3i itu dalam perjalanan dari Lenggong menghala ke Kuala Kangsar.
Katanya, semasa tiba di tempat kejadian, seekor kera telah melintas jalan dan mangsa yang tidak sempat mengelak telah terlanggar haiwan tersebut.
“Mangsa dipercayai tercampak di atas jalan tar dan dihantar ke Klinik Kesihatan Lenggong untuk rawatan awal.
“Bagaimanapun, akibat kecederaan dalaman di kepala, mangsa disahkan meninggal dunia pada pukul 5.55 petang semasa menerima rawatan,” katanya di sini hari ini.

Menurut beliau, ketika kejadian, keadaan hujan renyai dengan jalan basah dan di kiri serta kanan jalan merupakan kawasan belukar.
Katanya, mangsa yang menunggang motosikal seorang diri itu memakai topi keledar ketika kejadian.
“Siasatan mendapat kemalangan berlaku berpunca kerana melanggar kera dan siasatan kes dijalankan mengikut Seksyen 41(1) Akta Pengangkutan Jalan 1987,” katanya. – K! ONLINE.


Saintis mahu simpan sampel sperma di Bulan
Oleh KOSMO!

13 Mac 2021, 1:59 pm
LOS ANGELES, California – Saintis-saintis merancang pemulihan semula populasi penduduk Bumi dengan membina bank menyimpan sperma manusia serta spesies lain di Bulan, lapor portal berita New York Post kelmarin.
Inisiatif dikenali sebagai ‘polisi insurans global’ itu menyaksikan jurutera-jurutera merancang untuk menyimpan sel pembiakan tersebut meliputi 6.7 juta spesies di Bumi termasuk manusia.
Bank dinamakan ‘Bahtera’ itu akan dibina di bawah permukaan Bulan.
Langkah itu diambil berikutan planet Bumi terdedah kepada bahaya bencana alam, hentaman asteroid dan potensi perang nuklear yang akan mencetuskan kemusnahan sejagat.
Saintis-saintis itu berkata, manusia harus menetapkan matlamat melakukan pengembaraan angkasa untuk memulihara kesinambungan generasi dan spesies.
“Secara semula jadi, persekitaran Bumi mudah berubah,” kata penulis kajian tersebut dari Universiti Arizona, Jekan Thanga. Beliau membentangkan laporan kajian itu pada Persidangan Aeroangkasa, Sabtu lalu.

Katanya, keadaan Bumi yang tidak stabil menyebabkan spesimen yang disimpan dikhuatiri tidak berdaya tahan.
Beliau berkata, peti besi benih manusia itu harus diwujudkan secepat mungkin dan mencadangkan ia disimpan di dalam lubang yang ditemui di Bulan baru-baru ini.
Lubang di permukaan Bulan sedalam antara 80 meter hingga 100 meter mempunyai ukuran sempurna untuk penyimpanan sel.
Kedudukan lubang itu dapat menahan perubahan suhu serta ancaman meteorit dan radiasi.
Menurut pembentangan Thanga, bahtera itu dapat memulihara pelbagai spesies secara krogenik atau pada suhu sejuk ekstrem jika berlaku bencana global.
“Konsep bahtera serupa dibina di Pulau Spitsbergen, Artik yang menyimpa 992,000 sampel benih tanaman dengan setiap jenis mengandungi 500 biji benih. – Agensi


Covid-19 : 24 dikuarantin dalam rumah bot Tasik Kenyir
Oleh MOHD AZLI ADLAN

13 Mac 2021, 3:01 pm
HULU TERENGGANU – Keseronokan 25 pemancing yang sedang beriadah di Tasik Kenyir dekat sini semalam terencat apabila salah seorang daripada mereka dikenal pasti sebagai kontak rapat pesakit Covid-19.
Lelaki berkenaan telah diarahkan untuk menjalani saringan Covid-19 oleh Jabatan Kesihatan Terengganu pada pukul 5 petang manakala baki 24 individu lain tidak dibenarkan keluar dari rumah bot dinaiki untuk dikuarantin.
Pengerusi Persatuan Pelancongan Tasik Kenyir, Zalani Endut berkata, sebaik menerima maklumat daripada Jabatan Kesihatan negeri, pihaknya dengan bantuan anggota Polis Gerakan Marin telah menjejaki rumah bot berkenaan yang ketika itu berada kira-kira 70 kilometer dari Jeti Pengkalan Gawi dekat sini.
“Lelaki itu telah dibawa pulang ke jeti sebelum dibantu untuk menjalani saringan Covid-19 di Hospital Hulu Terengganu di sini.
“Baki 24 penghuni rumah bot itu pula tidak dibenarkan keluar dan diarahkan menjalani kuarantin sehingga keputusan saringan Covid-19 itu dijangka keluar pada esok,” katanya ketika dihubungi Kosmo! di sini hari ini.
Difahamkan semua 25 pemancing yang berasal dari Manir, Kuala Terengganu tersebut memasuki Tasik Kenyir dengan rumah bot tersebut pada pukul 9 pagi, Khamis lalu.

Zalani berkata, rumah bot yang menjadi lokasi 24 rakan lelaki tersebut dikuarantin telah ditunda ke Jeti Pengkalan Gawi pada pagi ini. – K! ONLINE.


Raja Saudi pecat pegawai tinggi termasuk Menteri Haji dan Umrah
Oleh KOSMO!

13 Mac 2021, 4:04 pm
RIYADH- Pemerintah Arab Saudi, Raja Salman bin Abdulaziz memecat beberapa orang pegawai tinggi dalam pemerintahan negara Teluk tersebut, lapor Saudi Press Agency, kelmarin.
Raja Salman memecat Dr Mohammed Saleh bin Taher Benten yang sebelum ini memegang jawatan Menteri Haji dan Umrah dan melantik  Issam bin Saad bin Saeed menggantikan beliau  buat sementara waktu sebagai tambahan kepada tugasnya sebagai Menteri Negara dan ahli Kabinet.
Bagaimanapun, tiada alasan diberikan atas keputusan tersebut.
Pemerintah Arab Saudi itu turut menamatkan perkhidmatan Presiden Mahkamah Pentadbiran Tertinggi, Sheikh Ibrahim bin Suleiman bin Abdullah Al-Rasheed dan melantik Sheikh Ali bin Suleiman bin Ali Al-Sa’awi sebagai penggantinya.
Presiden Lembaga Umum Penerbangan Awam, Abdulhadi bin Ahmed Al-Mansouri juga dipecat dan digantikan oleh  Abdulaziz bin Abdullah Al-Duailej.
Dalam perintah diraja yang lain, Raja Salman melantik Abdulhadi bin Ahmed Al-Mansouri sebagai pembantu Menteri Luar untuk Urusan Eksekutif dan melepaskan Mohammad bin Tuwailea Al-Sulami daripada  jawatannya sebagai pembantu Menteri di Kementerian Sumber Manusia dan Pembangunan Sosial.

Maher bin Abdulrahman bin Ibrahim Al-Qasim pula dilantik sebagai Timbalan Menteri Sumber Manusia dan Pembangunan Sosial sementara Abdulaziz bin Abdulrahman bin Abdulaziz Al-Arifi  dilantik sebagai pembantu Menteri Pengangkutan.
Raja Salman juga melantik Dr Samir bin Abdulaziz bin Mohammed Al-Tabib sebagai penasihat di Sekretariat Umum Majlis Menteri.- Agensi


Dua lagi maut akibat jangkitan rabies
Oleh MOHD. HUSNI MOHD. NOOR

13 Mac 2021, 2:53 pm
PUTRAJAYA – Kementerian Kesihatan (KKM) mengesahkan dua lagi kematian akibat jangkitan rabies di Sarawak masing-masing pada 8 Februari dan 7 Mac lalu menjadikan jumlah kematian akibat rabies ketika ini sebanyak 31 kes.
Ketua Pengarah Kesihatan, Tan Sri Dr. Noor Hisham Abdullah berkata, kes pertama membabitkan lelaki tempatan berusia 52 tahun yang meninggal dunia pada 8 Februari lalu di Hospital Sibu.
Beliau berkata, mangsa difahamkan pernah menangkap dan membunuh seekor anjing peliharaan di kawasan rumah pekerja kilangnya selepas anjing itu mengigit dua orang pekerjanya.
“Dua pekerja yang telah digigit oleh anjing tersebut telah mendapatkan rawatan awal dan kini masih dalam pemantauan susulan oleh pihak kesihatan,” katanya dalam kenyataan hari ini.
Noor Hisham berkata, kes kematian kedua pula membabitkan seorang warganegara tempatan berusia 54 tahun yang disahkan meninggal dunia pada 7 Mac lalu di Hospital Umum Sarawak (HUS).
Beliau berkata, mangsa didapati pernah digigit oleh anjing peliharaan pada 26 Disember tahun lalu di bahagian dada kanan semasa mengendalikan anjing tersebut.

Menurutnya, mangsa dirujuk ke HUS pada 5 Mac lalu selepas mengalami gejala lemah di bahagian kaki, sakit di seluruh badan, demam, mual dan tiada selera makan.
“Kedua-dua kes ini adalah dua kes pertama positif rabies dalam kalangan manusia di Malaysia bagi tahun ini menjadikan keseluruhan kes sejak wabak rabies diisytiharkan di Sarawak pada 1 Julai 2017 adalah 33 kes.
“Hanya terdapat dua kes yang masih hidup dan kedua-duanya adalah kanak-kanak dengan sejarah mendapatkan rawatan awal,” katanya. -K! ONLINE.


Pencerobohan kawasan pelantar membimbangkan
Oleh MOHD. HUSNI MOHD. NOOR

13 Mac 2021, 2:42 pm
PUTRAJAYA – Agensi Penguatkuasaan Maritim Malaysia (APMM) menerima 2,407 aduan membabitkan pencerobohan kawasan pelantar khususnya di kawasan perairan Sabah dan Labuan sejak 2019 hingga kini.
Ketua Pengarahnya, Datuk Mohd. Zubil Mat Som berkata, daripada jumlah itu, sebanyak 12 bot bersama 50 awak-awak ditahan dan didakwa di mahkamah manakala selebihnya berjaya melepaskan diri sebelum aset Maritim Malaysia tiba di kawasan yang diceroboh.
Beliau berkata, pihaknya turut mengesan kehadiran bot nelayan asing di kawasan pelantar di perairan Pantai Timur Semenanjung.
“Kami juga menerima lapan laporan pencerobohan oleh bot pemancing pada tahun 2019 dan satu kes tahun lalu berikutan penguatkuasaan Perintah Kawalan Pergerakan (PKP).
“Hasil siasatan APMM mendapati ramai pengusaha bot rekreasi menawarkan perkhidmatan membawa pemancing menjalankan aktiviti memancing rekreasi di kawasan pelantar terutama di perairan Pantai Timur Semenanjung.
“Manakala di perairan Sabah pula merekodkan aktiviti pengeboman ikan secara aktif,” katanya dalam kenyataan semalam.

Menurutnya, kawasan itu terdapat aset penting negara yang diklasifikasikan sebagai kawasan larangan di bawah Akta Kawasan Larangan dan Tempat Kawasan Larangan 1959.
“Akta ini telah menggariskan secara jelas bahawa sesiapa yang menceroboh atau melakukan aktiviti haram dalam radius 500 meter boleh didakwa dan didenda RM 1,000 atau penjara maksimum dua tahun atau kedua-duanya sekali jika sabit kesalahan,” katanya. -K! ONLINE